Nakon instalacije i puštanja u rad isporučenog sistema, mi preporučujemo našim klijentima da prihvate prednosti našeg ugovora o servisiranju i održavanju. Ugovor može biti standardan ili prilagođen specijalnim zahtevima i željama kupca, ali u svakom slučaju osigurava se redovna inspekcija i održavanje uređaja od strane našeg kvalifikovanog i stručnog osoblja. Na taj način će vaš sistem industrijske ventilacije ili kontrole vlažnosti vazduha redovno biti osavremenjivan i radiće sa maksimalnim učinkom uz minimalnu potrošnju energije. Od naših servis-inženjera ćete uvek dobijati najnovije informacije vezane za opcije energetske optimizacije, uz stalno vođenje računa o poboljšanju kapaciteta i smanjenju troškova eksploatacije.\nNaš servis – vaše prednosti\nKompletan servis za razne industrijske ventilacije i kontrole vlažnosti, u svim primenama\nRegionalna i lokalna prisutnost\nKompletna servisna ponuda\nFleksibilni, finansijski efikasni servisni aranžmani, sa jednog mesta\nRedukovani troškovi održavanja\nPregled i preventivno održavanje\nKod nas su obezbeđene kompletne servisne aktivnosti, posebno predviđene za održavanje vašeg filterskog sistema ili sistema za kontrolu vlažnosti vazduha, u vrhu performansi a pri najnižim ukupnim troškovima eksploatacije. Uz dodatne servisne aktivnosti na objektu, kao što su promena i deponovanje zamenjenih delova, ili saveti od strane naših servis-inženjera, eksperata za primenu filtera, biće vam zadovoljstvo da na najjednostavniji i najjeftiniji način rešavate sve filterske zahteve na objektu.\nPuštanje postrojenja u rad\nDa bi se osigurala potpuna saglasnost između radnih uslova na objektu i setovanih performansi sistema, mora se izvršiti profesionalno puštanje postrojenja u rad. Samo ukoliko postoji podudarnosti navedenih uslova, projektovani sistem će moći da ostvari najbolje performanse i pouzdanost u radu, uz najniže eksploatacione troškove.\nU mogućnosti smo da ponudimo analize prašine i testove filterskog medija, da bi smo pomogli oko izbora najboljeg rešenja za pojedinačne aplikacije. U najsavremenije opremljenim laboratorijama vrše se analize i validacija uljnih aerosola, uljnih isparenja, koncentracija i raspored veličine čestica.\nVeliki izbor rezervnih i opcionih delova\nU mogućnosti smo da na jednom mestu ponudimo originalne rezervne i opcione delove opreme naših partnera, koji potpuno odgovaraju vašim uređajima.\nSažeti obim servisa specijalno osmišljenih za održavanje vrhunskih performansi vaše proizvodnje, uz najniže troškove redovne eksploatacije.


Srbija se danas na sednici Generalne skupštine UN-a pridružila osudi invazije Rusije na Ukrajinu.\nTo je na konferenciji za novinare potvrdio i predsednik Srbije Aleksandar Vučić.\nGeneralna skupština UN-a usvojila je 2. marta rezoluciju kojom se izražava žaljenje zbog invazije Rusije na Ukrajinu i zahteva od Rusije da odmah prestane sa pretnjom i upotrebom sile protiv Ukrajine i da odmah, potpuno i bezuslovno, povuče sve vojne snage sa teritorije Ukrajine u njenim međunarodno priznatim granicama.\nVučić je u obraćanju javnosti 2. marta rekao da se u tekstu rezolucije ne pominju bilo kakve sankcije.\n"S naše strane je važno da osudimo narušavanje teritorijalnog integriteta bilo koje zemlje", rekao je Vučić.\nPrema njegovim rečima, zvanični Beograd se pridruživao svakoj osudi teritorijalnog integriteta “kako god su oni to nazivali”.\n"Smatramo da to jeste principijalna, ozbiljna i odgovorna pozicija države Srbije koja nikada nije narušavala međunarodno pravo", dodao je Vučić.\nOn je kazao da je Srbija od 13 akata o agresiji na Ukrajinu glasala za četiri, a da devet nije mogla da podrži jer uvode sankcije Rusiji.\nSrbija neće učestvovati u izvozu oružja u Ukrajinu\nSrbija neće učestvovati u izvozu oružja niti će preko njene teritorije moći da se prevozi oružje koje je namenjeno ratnim sukobima, rekao je Vučić.\n„Striktno ćemo kontrolisati sve privatne i državne trgovce da ni na koji način u ratom zahvaćena područja ili u zemlje koje učestvuju u sukobima“, rekao je Vučić.\nDržava je, kaže, napravila poseban tim koji treba da se bavi prijemom ukrajinskih izbeglica, kao i tim koji će učetvovati u pružanju humanitarne pomoći.\nVučić je rekao da je to tek početak i da će pritisci na Srbiju biti "ogromni" u narednom periodu.\n"Srbija se nalazi u teškoj situaciji, danas manje nego ikada postoji razumevanje za poziciju Srbije", rekao je Vučić.\nKoje mere je Srbija uvela?\nU svom govoru Vučić je predstavio i mere koje država planira da preduzme tokom ukrajinske krize.\nSrbija je, prema njegovim rečima, formirala više timova koji prate situaciju sa naftnim derivatima, gasom, žitaricama i hranom.\n„Srbija je preduzela mere koje se tiču nafte – osigurani smo za više od dva meseca – što u energetskim, što u robnim rezervama. Država radi na tome da napuni skladišta nafte“, rekao je Vučić.\nPoseban tim biće formiran za praćenje cene uglja, dok će Narodna banka Srbije voditi poseban tim za praćenje svih finansijskih operacija i monetarne stabilnosti.\nPredsednik Srbije je rekao da su srpski zvaničnici u prethodnih 48 sati razgovarali sa predstavnicima svih važnijih zemalja.\n"Razgovarao sam sa predstavnicima SAD, Nemačke, Francuske, sa evropskim zvaničnicima. Razgovaralo se o glasanju Srbije u UN kao i o sankcijama Rusiji", rekao je Vučić.\nDodao je da je bilo i "veoma teških razgovora", te da su predstavnici SAD i predsednica Evropske komisije Ursula fon der Lajen "imali volje da saslušaju stranu Srbije".\nNa pitanje novinara kakvu reakciju očekuje od Kremlja nakon glasanja na Generalnoj skupštini UN, Vučić je kazao da je Srbija jedina zemlja u Evropi koja nije uvela sankcije Ruskoj Federaciji.\n“Ako su naši ljudski prijatelji zbog toga ljuti na nas, onda šta da radimo”, rekao je Vučić.\nNeće biti nacionalizacije ruskih firmi u Srbiji\nVučić je rekao da Srbija „nije spremna i nije sklona tome da nacionalizuje rusku imovinu“.\n„Ukoliko bude problema i ukoliko im neko ograniči poslovanje, onda ćemo se dogovoriti sa njima da to otkupimo, ali nećemo da otimamo“, rekao je Vučić.\nOn je dodao da će država „pratiti kako se stvari odvijaju i da li će i do kog trenutka biti sve normalno sa uvozom sirove nafte“.\n„U ovom trenutku ne razgovaramo ni o čemu sličnom, već razvijamo dobru saradnju sa NIS-om. Ukoliko bi došlo do poremećaja na tržištu, našli bismo najbolje pravično i fer rešenje kojim ni na koji način ne bismo povredili interese naših ruskih partnera“, rekao je Vučić.\nSrbija je 2008. prodala 51 odsto akcija srpske državne naftne kompanije NIS ruskoj kompaniji Gasprom Njeft bez tendera, za 400 miliona evra, u okviru naftno-gasnog aranžmana između Srbije i Ruske Federacije. Gasprom su EU i SAD stavile na svoju crnu listu zbog ruske aneksije ukrajinskog poluostrva Krim.\nVučićeva 'previđanja' o izbacivanju Rusije iz UN\nOn je izneo predviđanje da bi neka od sledećih inicijativa dela međunarodne zajednice mogla biti biti isključenje Ruske Federcije iz UN, kako bi se ubrzao prijem Kosova u Ujedinjene nacije.\n"Planiraju da na osnovu člana 6 Povelje UN povedu raspravu o izbacivanju Rusije iz UN, posle toga ostaje pritisak na Kinu da dođe do promene Rezulcije 1244 i posle promene rezolucije 1244 nemamo pravni osnov po kojem bismo se pozivali na međunarodno pravo i očuvanje našeg teritorijanog integriteta, kao što ga danas imamo, i zatim sledi priznanje nezavisnosti Kosova od strane onih zemalja NATO i EU koje to do sada nisu uradile", poručio je Vučić.\nIstakao je da je to ideja albanskih lobista i da su to predstavljali međunarodnim predstavnicima.\n"Da li je to moguće ili nije – uopšte ne isključujem tu mogućnost. Da li će neko da kaže da tehnički nije moguće, svašta sam mislio da nije moguće, a u ovih tri, četiri dana sam video da je moguće", naveo je Vučić.\nSrbija pripremila protesnu notu za Tursku\nVučić je kazao da je Ministarstvo spoljnih poslova Srbije pripremilo protesnu notu Turskoj, nakon što je turski predsednik Redžep Tajip Erdoan izjavio da će se Turska zalagati za ulazak Kosova u NATO.\n„Da li ćemo je uručiti ili ne donećemo odluku večeras. Svakako to ne vidimo to kao prijateljski potez“, rekao je Vučić.\nPredsednik Turske je izjavio 1. marta u Ankari, posle sastanka sa kosovskom predsednicom Vjosom Osmani, da njegova zemlja podržava i da će se zalagati za ulazak Kosova u NATO.\n„Ne treba nam ničija dozvola da podržimo proces članstva u NATO. Preduzeli smo korake. Kao što što smo uradili u slučaju priznanja, tako ćemo učiniti za proces članstva Kosova u NATO“, rekao je Erdoan.\nSAD i EU pozdravili glas Srbije pred UN-om\nPredstavnici Evropske unije i ambasada Sjedinjenih Američkih Država izrazili su zadovljstvo glasanjem Srbije za rezoluciju na hitnoj sednici Ujedinjenih nacija, kojom se osuđuje ruska agresija na Ukrajinu.\n"Drago nam je što je Srbija dala podršku Ukrajini u UN-u", naveli su na tviter nalogu iz američke ambasade u Beogradu.\n"Sto četrdeset jedna (141) država podržala je ovo istorijsko glasanje i osudila agresiju Rusije, protiv jedne demokratske zemlje. Svi smo uz Ukrajinu", dodaje se u tviter objavi.\nŠef delegacije Evropske unije (EU) u Srbiji Emanuel Žofre (Emanuele Giaufret) takođe je izrazio zadovljstvo sprskom glasu za usvajanje rezolucije UN-a.\n“Pozdravljamo što se Srbija pridružila 141 državi članici UN u izražavanju solidarnosti sa Ukrajinom koja je žrtva vojne agresije”, naveo je Žofre na tviteru.\nPohvale i iz ambasada Ujedinjenog Kraljevstva, Italije i Fracuske\nGlas Srbije za usvajanje rezolucije UN-a kojom se osuđuje ruska agresija na Ukrajinu, pozdravili su i ambasadorka Britanije, kao i ambasada Francuske i Italije, takođe preko tvitera.\nAmbasadorka Ujedinjenog Kraljevstva u Beograda, Šan Maklaud (Sian Macleod) rekla je da pozdravlja glas Srbije za usvajanje rezolucije.\n“Snažno pozdravljamo odluku Srbije da se pridruži preko 140 država koje demonstriraju solidarnost sa Ukrajinom danas u UN-u", navodi se na tviter nalogu ambasadorke Ujedinjenog Kraljevstva.\nFrancuska ambasada takođe je pohvalila glas zvaničnog Beograda u UN-u.\n“Francuska pozdravlja odluku Srbije da se pridruži 141 državi članici UN koje su izrazile solidarnost sa Ukrajinom, žrtvom vojne agresije kršenjem člana 2, st. 4 Povelje UN-a”, stoji u tviter postu francuske ambasade.\nPridružila se i ambasada Italije u pohvalama Srbiji zbog glasa kojim se osuđuje invazija Rusije na Ukrajinu.\n“Pozdravljamo odluku Srbije da se pridruži 141 državi članici UN koje su izrazile solidarnost sa Ukrajinom, žrtvom vojne agresije”, naveli su iz ambasade Italije.


PressReader - Blic: 2018-06-15 - Kako do uspešnog malog biznisa?\nKako do uspešnog malog biznisa?\nAko od deset preduzetnika početnika uspeju dva, to je dobar rezultat - ocenio je ministar poljoprivrede Branislav Nedimović otvarajući panel „Država i mali biznis“.\nBlic - 2018-06-15 - EKONOMIJA - suzana lakić\nPanelom „Država i mali biznis“otvoren je izbor najboljeg „Blic preduzetnika 2017“. Dnevni list „Blic“jedanaestu godinu zaredom bira najboljeg preduzetnika u Srbiji. Ove godine partner je Eurobanka koja će najboljeg za 2017. godinu nagraditi sa milion dinara. Proglašenje pobednika planirano je polovinom jula ove godine, a u konkurenciji je 300 uspešnih preduzeća iz svih krajeva Srbije.\nCilj akcije „Blic preduzetnik“jeste promovisanje, jačanje i podrška preduzetničkom duhu u Srbiji. Kriterijumi na osnovu kojih će u narednim nedeljama stručni žiri izabrati „Blic preduzetnika“za 2017. su profitabilnost, produktivnost, likvidnost, izvozni potencijal, te broj zaposlenih i novozaposlenih. Žiri će ocenjivati i tehnološke inovacije u preduzećima kandidata kao i njihovu orijentisanost ka zaštiti životne okoline i doprinos razvoju lokalne zajednice.\n- To nije ništa čudno, takav trend je i u svetu. Mi u asocijaciji zato mlade preduzetnike savetujemo da ne odustaju, da pokušaju i drugi i treći put. Važno je i da ne kopiraju ideje drugih, već da sami smisle svoj biznis ocenila je Bulatovićeva koja u akciji „Blic preduzetnik“kao član žirija učestvuje od 2012. godine.\n- Poslovi budućnosti nesumnjivo su digitalizacija, automatizacija i veštačka inteligencija. Već sada treba razmišljati u tom smeru ocenio je Martinović. Dušan Mihailović, član Izvršnog odbora Eurobanke, ukazuje da mali biznis predstavlja brzorastući segment poslovanja banaka, ali ističe da preduzetnici i dalje gaje nepoverenje prema bankama. - Mali i srednji biznis i dalje se uglavnom finansira iz sopstvenih sredstava. Potrebno je da banku shvate kao partnera u poslu, da nepoverenje nestane, a mi ćemo se potruditi\nda im pomognemo koliko najbolje možemo ocenio je Mihailović. On je dodao da je Eurobanka ove godine upravo stavila fokus na mali biznis.\nPrvi koji je poneo titulu najuspešnijeg preduzetnika, 2007. godine, kada je akcija i započela, bio je Srđan Pavlović, vlasnik „Obuće Pavle“iz Bele Palanke. Prestižno priznanje zatim je dodeljeno i preduzećima „Agrounik“, „Stublina“, „Execom“, „Dkompani“, kao i vlasnicima „Mikroelektronike“, „Blenda“, „Manuela“, „Edosa“, a Miroslav Kovačević, vlasnik istoimene vinarije, najbolji je preduzetnik za 2016.\nposlovi buduĆnosti su digitalizacija, automatizacija i veštaČka inteligencija, zakljuČeno je na panelu\npanelisti diskutovali o moguĆnostima za razvoj malih preduzeĆa


EXPRES VESTI - Evropa i migranti - zajednička ili politika propuštanja?\nBRISEL/BEČ - Hoće li Evropa ujednačiti kriterijume i stav o migrantima, ima li šanse zajednička politika ili će se sporenja, prebacivanje odgovornosti, ali i ljudi, odnosno migranata nastaviti po principu "propuštanja", pitanje je koje se nameće nakon što su juče u tri saopštenja poslate donekle različite poruke na tu temu.\n"Sa svakom novom nedeljom, čini se da neka druga evropska zemlja više nastoji da odbije izbeglice i migrante nego što odgovorno radi na prihvatu priliva i na zajedničkim rešenjima", navodi se u saopštenju UNHCR-a, a preneo je Rojters.\n"Razumemo pritisak sa kojim se suočavaju razne zemlje kojih se ovo tiče. Mi smo zabrinuti zbog razvoja događaja duž balkanske rute i zbog humanitarne krize koja bi mogla da se razvije u određenim zemljama, a posebno u Grčkoj", navedeno je u saopštenju, koje je prenekla grčka agencija ANA.\nU saopštenju dvojica potpisnika podsećaju da sve zemlje koje su uključene u ovo imaju odgovornost i obavezu da poštuju evropska pravila i da stave tačku na pristup "propuštanja", jer, dodaju, "kada to čine, vlade bi trebalo da uzmu u obzir efekte koje to ima na susedne zemlje".\nOni su, takođe, zatražili od svih zemalja i činilaca duž rute da "pripreme planove za nepredviđene situacije kako bi bili u stanju da odgovore na humanitarne potrebe, uključujući kapacitete za prijem izbeglica".\n"Mi smo zabrinuti zbog ovakvog pristupa i postavićemo pitanje kod zemalja na koje se to odnosi", navodi se u saopštenju EU, prenosi AP.\nEU navodi da nova pravila blokiraju ulazak ljudima koji žele da se ujedine sa porodicama, izbegnu vojnu regrutaciju ili pobegnu od "ličnih sporova" i apeluje evropske države da objave jasne detalje kriterijuma za prihvat izbeglica.\nStoga je za danas u Beču, a na inicijativu Austrije, i zakazana konferencija konferencija 18 ministara spoljnih i unutrašnjih poslova Zapadnog Balkana posvećena migrantskoj krizi na balkanskoj ruti, ali je ta inicijativa izazvala pre svega nezadovoljstvo Atine, jer nije pozvana na sastanak, ali i oštre kritike EUs obrazloženjem da "neke države-članice deluju izvan dogovorenih okvira".\n"Zabrinuti smo da pojedine države članice deluju izvan dogovorenih okvira", rekla je juče u Briselu portparol Evropske komisije Nataša Berto.\n"Sa pojedinim državama ćemo se naći u telima EU, kada se bude razgovaralo o raspodeli subvencija za poljoprivredu ili kada treba da podržimo njihovo pristupanje Uniji", rekao je grčki ministar spoljnih poslova Muzalas, a Kurc, koji važi za jednog od inicijatora oštrije politike Beča prema izbeglicama, poručio je da u izbegličkoj krizi treba da bude učinjeno sve što je moguće kako bi se smanjio talas izbeglica, uz nadu da će uslediti uskoro evropsko rešenje.\nKritikama Beča zbog današnje konferencije iznenađena je i austrijska ministarka unutrašnjih poslova Johana Mikl-Lajtner, koje je juče "prekorila" Nemačku zbog "potpuno različitih" signala u vezi izbegličke politike.\n"Mora jasno biti rečeno da propuštanje počinje u Grčkoj", naglasila je ona.\nNa konferenciji pod nazivom "Zajedničko upravljanje migracijom" učestvovaće i ministri unutrašnjih i spoljnih poslova Albanije, Bosne i Hercegovine, Bugarske, Crne Gore, Hrvatske, Kosova, Makedonije i Slovenije, najavljeno je u saopštenju.\nNa skup su pozvane i zemlje koje čine Salcburški forum, a koje su pogođene situacijom na zapadnom Balkanu, kao što su Bugarska, Hrvatska i Slovenija, dodaje se u saopštenju\nMore in this category: « Trampova treća uzastopna pobeda, ovog puta u Nevadi\tMediji: Islamska država preti direktorima Fejsbuka i Tvitera »


Parni Valjak slavi dan ljubavi u Kragujevcu - Rock SvirkeRock Svirke\nParni Valjak slavi dan ljubavi u Kragujevcu\nPosle više od dve decenije, Parni Valjak održaće koncert u kragujevačkoj hali „Jezero“, a poklon svim Kragujevčanima je datum, 14. februar Dan zaljubljenih. Sve kockice su se sklopile i vođeni iskustvom sa koncerata iz Beograda, Novog Sada i Niša ovaj hepening sigurni smo biće doživljaj koji ćete dugo, dugo pamtiti.\nPočetak je zakazan za 20h, a vrata hale „Jezero“ biće otvorena dva sata pre početka samog koncerta. U prodaji će biti tri vrste ulaznica podeljenje prema sektorima u hali u kojoj će se održati koncert.\nKarte će biti u prodaji od 12. januara, a možete ih kupiti na biletarnici hale „Jezero“ svakog radnog dana od 14,00 do 19,00 časova. S obzirom da za ovaj koncert vlada veliko interesovanje, obezbedite sebi kartu na vreme i uživajte u spektaklu na koji se čekalo dvadeset godina.


Zaštita nezaštićenog. Na marginama političkih pregovora o statusu Kosova | Jovan Despotović\nZaštita nezaštićenog. Na marginama političkih pregovora o statusu Kosova\nU zamršenom klupku aktuelnih političkih zbivanja koja će nam uskoro na najdirektniji način odrediti sudbinu, i kao državi i kao naciji, na margine je potisnuto jedno pitanje od izuzetne važnosti za nacionalnu sudbinu i, reklo bi se, isto tako za državni integritet. Radi se upravo o očuvanju kulturne baštine, pre svega one koja se nalazi na teritoriji Kosova i Metohije, ali i one koje je u područijima koje su, manje-više, nedostupna našim brojnim zaštitarskim institucijama: zavodima za spomeničko nasleđe, muzejima, arhivama, bibliotekama (poput Hrvatske, Bosne i Hercegovine, u novije vreme i Crne Gore).\nTokom poslednje decenije prošlog veka, dakle, u periodu ukupne destrukcije države i društva u radašnjoj Jugoslaviji, izvršena je i potpuna devastacija kulture u svakom pogledu, pa i kao institucionalni sistem u kome je najviše štete pretrpeo i njen svakako najvitalniji i najdelikatniji deo – umetničko stvaralaštvo i zaštita kulturnog nasleđa. Otuda je bilo neophodno, tokom oktobarskog prevrata 2000. nakon političke promene, u kulturu ponovo uvesti one sadržaje kojima će ona povratiti istinske vrednosti u tranzicionom procesu. Dakle, namere države (posebno Ministarstva kulture) u njena četiri domena, ili instrumenta političke moći i vladanja: kadrovske obnove, racionalizacije mreže ustanova, raspodele budžetskih sredstava i nove legislative, moraju postati dostupni javnoj inicijativi, uvidu i oceni. Na taj način država bi bila bi isključivo servis, ili logistička podrška, za zadovoljavanje kulturnih potreba, a ne otuđeni centar političke moći kakva je bila u (jedno)partijskom režimu.\nU najkraćem, neophodno je da se na nov način definiše pojam i smisao kulturne baštine, da se redefiniše pojam i sadržaj državnih (nacionalnih) institucija u oblasti zaštite kulturnog nasleđa, da se osmisli nova filozofija u domenu zaštite kulturnih dobara i odmah, pri prvoj izmeni zakona, potpuno je prilagodi svetskim standardima. U suštini, ova potreba je okrenuta budućnosti a ne prošlosti, što je za većinu tradicionalista izrazito paradoksalni fenomen.\nNajvažniji stub ove državne moći je raspodela javnih prihoda. Jednom uveden red (2002. godine sa novim budžetskim zakonom) ogleda se u tome da se sredstva od poreza uplaćuju isključivo institucijama kojima je osnivač država, preko noći je 2004. zamenjen starim načinom finansiranja zaštite kulturne baštine transferom novca korisnicima ovih dobara – crkvama koje su iz mnogih razloga sklone nenamenskom trošenju. Time ne samo da se krši zakon, već tokovi novca postaju neprozirni, a time i skloni zloupotrebama.\nPosle 1999. godine, sa dolaskom međunarodne administracije na Kosovo, nastale su brojne prepreke u izvršavanju zakonskih obaveza Srbije (i) u oblasti zaštite spomeničkog nasleđa. Iskrsao je tada ceo niz problema – od izrade nove liste spomenika kulture na Kosovu, do njihove drugačije kategorizacije, od izglasavanja novih zakona o zaštiti kulturnih dobara do definisanja odnosa institucija zaštite iz Srbije u području pod jurisdikcijom UNMIK-a. Pored već poznatih problema sa zaštitom kulturnog nasleđa na Kosovu i Metohiji koji datiraju već duži period, a kulminirali su nakon 1999. godine, od nedavno se priključio i veliki nasporazum oko pitanja nadležnosti nad njima u trouglu: Republika Srbija, Srpska pravoslavna crkva i UNMIK.\nPrema rezoluciji 1244 i brigu na očuvanju spomeničkog nasleđa na Kosmetu preuzele su međunarodne organizacije. Kako one nisu u mogućnosti da taj posao obavljaju na stručan način, po prirodi stvari, ovde su uključene ustanove zaštute Republike Srbije, najpre Republički zavod za zaštitu spomenika kulture, potom Regionalni zavod koji je osnovan u Leposaviću. No, najpre je besparica onemogućavala efikasan rad u ovoj oblasti a potom, od formiranja privremenih institucija – Vlade Kosova, i sve teže dobijanje dozvole da naši stručnjaci rade na Kosmetu.\nI kada se činilo da je prvi problem u postupku rešavanja dobijanjem prve donacije od 4,2 miliona eura, iskrsao je novi problem koji se pre svega tiče odnosa unutar Srpske pravoslavne crkve. Naime, nadležni mitropilit Artemije aprila 2005. godine, ne dozvoljava da se i jedan euro uloži u obnovu crkava i manastira ako taj novac ne ide preko njegovog eparhijskog računa, i drugo, rezolutno zahteva da u stručnim poslovima restauracije i konzervacije ne mogu da učestvuju ’oni koji su te spomenike rušili’, tj. kosmetski Albanci makar oni bili i profesionalno osposobljeni za ove poslove – i to velikim delom upravo u beogradskim stručnim školama. Prvi razlog je njegova očigledna želja da sam upravlja ogromnim fondovima koji su bili pripremljeni za ovaj posao, a drugi je logička pogreška, jer nisu albanski zaštitari rušili spomenike već vandali!\nDa bi se ovaj problem prevazišao patrijar Pavle je potpisao ’Memorandum’ u kome su na dobar način postavljena osnovna načela za rešavanje problema zaštite na Kosmetu. Ali, episkop Raško-prizrenski ne priznaje taj potpis i time započinje još jedan ciklus problema. Da stvar bude gora, i nadležni državni organi, pre svih Ministarstvo kulture Vlade Republike Srbije u prethodnom mandatu i Republički zavod za zaštitu spomenika kulture, ali i neki drugi, podržali su vladiku Artemija u njegovom nerazumnom, a u konačnom ishodu, opasnom i krajnje štetnom stavu oko spasavanja ugroženog kulturnog nasleđa na teritoriji njegove eparhije.\nOvome treba dodati da, iako je zaštita srednjovekovnog spomeničkog nasleđa najbolnija tačka u ovom problemu, stalno se previđa šinjenica da se na Kosmetu moraju zaštiti i tzv. pokretna kulturna dobra: dokumentacija potrebna za obnovu porušenih crkava i manastira, ogromni muzejski fondovi (sa predmetima od arheologije, preko etnologije do umetnosti 20. veka), arhivska građa i bibliotečki fondovi na srpskom jeziku koji su ostali na Kosovu. Nažalost, o ovome niko ne samo da ne vodi računa, već se ovo redovno i previđalo u svim razgovorima sa UNMIK-om, a sada i u procesu konašnog rešavanja statusa Kosova.\nVeć zaboravljeni Izveštaj specijalnog izaslanika generalnog sekretara UN Kaia Eidea (avgust-novembar 2005.) sadrži obuhvatan pregled situacije na Kosovu sa ciljem da se oceni da li su sazreli uslovi da se pokrene i vodi proces utvrđivanja njegovog konačnog statusa. U njemu je navedeno da su kosovski Srbi izabrali da ostanu van centralnih političkih institucija te stoga uporno održavaju paralelne strukture u mnogim oblastima, pa i u kulturi. A u Izveštaju je stajalo: ‘Srpska pravoslavna religiozna mesta i institucije predstavljaju poseban element duhovnog materijala kosovskih Srba. Oni su takođe deo svetskog kulturnog nasleđa. Postoji potreba da se kreira “zaštićeni prostor” oko tih mesta uz učešće međunarodne zajednice, kako bi bili manje ranjivi na političku manipulaciju. Kosovski Srbi se bore da sačuvaju svoj identitet. Oni su iskusili pritisak protiv važnih elemenata njihovog identiteta, kao što su jezik, kultura i religiozno nasleđe, kao i njihov ekonomski opstanak. Srpska pravoslavna religiozna mesta i institucije predstavljaju kritičan elemenat duhovnog života društva kosovskih Srba. Održivost zajednice kosovskih Srba na Kosovu je povezana sa očuvanjem njihovog kulturnog i religioznog nasleđa. Međutim, srpska pravoslavna mesta predstavljaju takođe mnogo više nego važan deo srpskog identiteta. Ona su i deo svetskog kulturnog nasleđa. Mnogi od ovih objekata su ozbiljno oštećeni i uništeni od 1990. Konačno, rekonstrukcija bi trebalo upravo da počne. Treba naći sporazume koji bi srpske pravoslavne objekte na Kosovu stavili pod neki oblik međunarodne zaštite. To bi zahtevalo uključivanje garantovanog pristupa, imovinska prava i održivost zajednice. Nije samo važno zaštititi pojedina mesta kao kulturne i religiozne spomenike, već i kao žive zajednice. Savet Evrope i UNESKO raspolažu posebnom ekspertizom u ovoj oblasti i treba ih pozvati da igraju ulogu u takvim sporazumima. Srpska pravoslavna crkva je izložena pritiscima na svoj identitet. Važan elemenat u tom pogledu bilo je dovesti Beograd i Prištinu zajedno na neposredne neformalne razgovore na ministarskom nivou. Sastanci između ministara lokalne vlade i ministara kulture bili su prvi direktni razgovori na političkom nivou u poslednje dve godine. Decentralizacija, kao kulturna i religiozna materija, predstavljaju suštinske elemente bilo kojeg procesa budućeg statusa. Nastavljanje ovih razgovora na ranijim etapama ovog procesa služiće kao mera za izgradnju poverenja i kao signal spremnosti svih da doprinose stabilnom i multietničkom Kosovu, što treba da bude rezultat procesa o budućem statusu. Beogradu će takođe biti potrebni jasni podsticaji za integraciju u evroatlantske okvire za saradnju.’\nI ovaj dokument, očigledno, moga bi biti dobra osnova za unapređenje aktuelnih razgovora o statusu Kosova koji sve dublje zapada u mulj neprozirnih formulacija koje će, napokon, samo širom otvoriti vrata njegovom konačnom osamostaljivanju.\nJoš aprila 2002. skrenuta je pažnja Koordinacionom centru za Kosovo i Metohiju povodom UMNIK-ovog prikaza aktivnosti Odeljenja kulture koji se odnosio na ’Popisivanje zidanih objekata kulturnog blaga’. U tom dokumentu stoji da: ’Postojeća lista registrovanih spomenika na Kosovu, rađena od 1954. do 1999. nije sačinjena u skladu sa međunarodno usvojenom metodologijom i objektivnim standardima. Ovaj projekat je popis zidanih objekata kosovskog kulturnog blaga u skladu sa međunarodnim standardima i metodologijom. Tako popisani objekti moći će da se ocene radi izrade nove liste registrovanih spomenika.’ Iz ovoga sledi na naša važeća klasifikacija za spomenike od Posebnog značaja, od Izuzetnog značaja i od Velikog značaja nije usklađena sa međunarodnom klasifikacijom na spomenike Prve kategorije (od nacionalnog ili državnog značaja), Druge kategorije (regionalnog značaja) i Treće kategorije (lokalnog značaja). Ovo je naravno donelo i problem sa uspostavljanjem liste prioritetnog i urgentnog procesa zaštite srpske nepokretne kulturne baštine na Kosmetu.\nA februara 2003. konstatuje se (u dopisu upućenom na istu adresu) da su nacrti Zakona o bibliotеkama i Zakona o arhivskoj građi i arhivama za ustanove na Kosmetu u celini sporni jer nisu usaglašeni sa važećim zakonima koji uređuju sektore bibliotekarstva i arhivistike kao dela zaštite pokretnih kulturnih dobara na teritoriji Srbije. Posledica je da nadležne, prema važećim zakonima, centralne institucije Srbije neće imati nikakav uvid u stanje zaštite i ovih izuzetno važnih oblasti za zaštitu nacionalnih i kulturnih interesa države.\nKako god bilo, spomeničko nasleđe, pre svega ono nepokretno (srednjovekovne crkve i manastiri) ostaće na Kosmetu. Ali i pokretno, jer prema svim međunarodnim i domaćim propisima, muzejske zbirke, arhivska građa i bibliotečki fondovi moraju ostati u matičnim institucijama bez obzira na geopolitičke promene koje se dogode. Stoga je veoma važno stvarati nove institucije zaštite kulturne baštine koje bi ’podelile’ odgovornost sa postojećim u bilo kakvom ishodu pregovora (reintegracija Kosova u pravno-politički sistem Srbije, konačna puna samostalnost Kosova ili nešto treće). Jedna ideja se formirala 2002. godine u neformalnom razgovoru sa grčkom delegacijom u Savetu Evrope. Kasnije, početkom 2003. ona je razmatrana i na sastanku u Solunu između našeg i grčkog ministra kulture Lečića i Vanizelosa. U najkraćem, već postojeći Institut za proučavanje vizantijske kulture u Solunu, bez velikih i dugotrajnih promena mogao bi postati evropski i svetski centar za proučavanje arhitektonskog nasleđa vizantijskog sveta. Podsećanja radi, ta civilizacija bila je rasprostranjena u trinaest današnjih evropskih, azijskih i afričkih država, od kojih su neke vrlo velike, poput Rusije, ili ekonomski značajne, poput Italije, ili politički vrlo uticajne, poput Izraela, Turske ili Grčke, ili nama bliske, poput Kipra, Jermenije, Gruzije, Bugarske, Rumunije itd. Ta nova institucija ne bi se bavila samo naučnim proučavanjem ovog istorijskog nasleđa već i utvrđivanjem prioriteta zaštite u zavisnosti od realne ugroženosti objekata. Nije teško odgonetnuti šta bi u ovom trenutku bilo na prvom mestu na jednoj takvoj listi. Najveći benefit od ovoga bio bi da se zaštita srpskog kulturnog nasleđa na Kosovu skine sa programa isključivo srpskih potreba i zahteva, te bi se time on ’delegirao’ na sve zemlje čiji bi stručnjaci učestvovali u ovom radu. No, ubrzo nakon tog sastanka ubijen je predsednik Vlade Srbije a sa uvođenjem vanrednog stanja nije bilo uslova da se ovo pitanje dalje potencira. U Grčkoj su u isto vreme održani parlamentarni izbori gde je takođe došlo do promene vlasti. Time je ovo skinuto sa dnevnog reda.\nSada je pravi trenutak da se ono na direktan način ili vrati na pregovarački sto upravo u momentu traženja rešenja za konačni status Kosova i Metohije, ili da se putem međunarodne diplomatije ova ideja reafirmiše. Da li o tome naši pregovarači imaju svest? Sudeći po njihovim svakodnevnim šturim i zagonetnim izjavama – nimalo!\nEvropa, 27. septembar 2007.


16.07.2017. / 9:00\nNJU HEMPŠIR, Sezona jagoda na sjeveroistoku SAD obično traje samo četiri do šest sedmica, ali su istraživači iz Nju Hempšira našli način kako da sezonu berbe višestuko produže, sve do pred kraj novembra.\nStručnjaci sa Univerziteta Nju Hempšira uspjeli su da postignu da jagode rađaju čak 19 sedmica.\nUtvrdili su i da taj metod znatno povećava procenat tog voća tržišnog kvaliteta – sa 70 na 83 odsto roda.\nTaj probni metod Eksperimentalne poljoprivredne stanice Nju Hempšira (New Hampshire Agricultural Experiment Station) dio je većeg posla, u nekoliko savezih država SAD, za gajenje jagoda i drugog jagodičastog voća u posebnim, zaštićenim uslovima.\nU tom poslu je Univerzitet Nju Hempšira zadužen za poboljšanje kvaliteta ploda i za utvrđivanje uloge trajno rađajućih sorti jagoda u produđavanju berbe na skoro pet mjeseci godišnje. Beta\nTagovi: istrazivaciproduzavanjesadsezona jagoda\nZapad produžio sankcije Rusiji


Anja Crevar u Kazanju - Pančevac1\nAnja Crevar u Kazanju\nDanas, tačno u 13 sati, sa aerodroma „Nikola Tesla”, Anja Crevar, najmlađa reprezentativka Srbije u plivanju, otputovaće sa ostalim članovima naše selekcije na Svetsko prvenstvo u ruskom gradu Kazanju.\nSjajna Pančevka će učestvovati u dve discipline koje su njena specijalnost. Plivaće na 200 i 400 m mešovito. S obzirom na izuzetnu konkurenciju, jer će se na startnim blokovima naći najbolje planetarne takmičarke, uglavnom seniorke, teško je očekivati da će talentovana tinejdžerka iz našeg grada moći da ostvari značajan rezultat. Treba podsetiti da Anja ima samo 15 godina i da je njen odlazak na elitno nadmetanje prirodni deo sticanja iskustva s najznačajnijih svetskih nadmetanja. Od Anje, koja je još kadetkinja, očekuje se da otpliva u dve pomenute discipline najbolje što može, da stigne do svojih najboljih vremena.\nPodsećamo, Anja Crevar je na nedavno završenim prvim Evropskim igrama u Bakuu, osvojila bronzano odličje na 400 m mešovito, dok je bila šesta na duplo kraćoj deonici. Ova devojčica, odlična učenica drugog razreda gimnazije „Uroš Predić”, svoj raskošan talenat moći će u punoj meri da pokaže krajem avgusta, kada je na programu Svetsko juniorsko prvenstvo u plivanju. To takmičenje se održava u Singapuru, a tada će Anja dostići i potrebnu formu, pa s razlogom treba očekivati i lepe vesti s Dalekog istoka.


Koliko je ljudi zaraženo koronom - Zdravlje Vodič | Vaš vodič kroz zdravstveni sistem Srbije\nMinistar Lončar je apelovao na građane da ne uzimaju lekove na svoju ruku, a dr Milošević je potvrdila da antimalarik “hlorokin” daje dobre rezultate kada je u pitanju lečenje korona virusa\nSvakako ko je bio u kontaktu sa zaraženom osobom, bez obzira da li ima simptome ili ne, ubuduće će biti testiran na prisustvo virusa Kovida 19, objašnjeno je na današnjoj konferenciji za novinare u Vladi Srbije.\nPacijenti će ubuduće testove moći da urade u domovima zdravlja u posebno određenim prostorijama u kojima će uzorke uzimati epidemiološki tehničari iz gradskih zavoda za javno zdravlje koji će biti angažovani.\nTakođe, već je spremno 3.000 kreveta na Beogradskom sajmu gde će biti smeštani svi lakši pacijenti koji su zaraženi Kovidom 19. To su novine u načinu borbe sa epidemijom koja hara širom sveta.\nMinistar zdravlja Zlatibor Lončar rekao je da je danas ovaj virus potvrđen kod 54 osobe, a 27 njih je zadržano na bolničkom lečenju. Ovaj virus otkriven je kod ukupno 301 osobe, ali epidemiolog Predrag Kon je rekao da je broj zaraženih između 1.500 i 2.000. Dodao je da će većina ovih slučajeva biti otkrivena budući da će biti testirani veći broj ljudi. Inače simptomi korona virusa su: otežano disanje, osećaj nedostatka vazduha praćen povišenom telesnom temeperaturom, bolom u grlu, kijavicom i kašljem.\nLončar je dodao da je 15 pacijenata izlečeno, otpušteni su kućama i svi su bili u dobrom stanju.\nNajavio je da će VMA od sutra funkcionisati kao civilna bolnica i primaće sve građane koji imaju zdravstvene tegobe, ali nemaju veze sa korona virusom, dok će umesto VMA zaražene pacijente od korona virusa primati Gradska bolnica na Zvezdari, ali nakon što budu ispunjeni kapaciteti KBC “Dragiša Mišović” i Zemunske bolnice. Već je počelo premeštanje pacijenata iz Gradske bolnice na VMA, a jedan deo respiratora sa VMA je prebačen u Gradsku bolnicu.\nNoviim merama će, kako je pojasnila epidemiolog dr Darija Kisić Tepavčević, biće postignuta bolja kontrola nad širenjem infekcije , ali da to ne znači da građani ne bi trebalo da se pridržavaju mera samoizolacije i izbegavanja kontakta.\nInfektolog sa Klinike za infektivne i tropske bolesti dr Ivana Milošević objasnila je da se virus ne širi vazduhom, već isključivo kapljičnim putem i da je zbog toga veoma važno držati distancu među ljudima od najmanje jednog metra. Odgovarajući na pitanje novinara dr Milošević je pojasnila da virus Kovid 19 ne može da se razmnožava na snegu niti na bilo kojim drugim površinama na kojima može opstati određeno vreme. Za širenje virusa neophodan je domaćin, u ovom slučaju to je čovek. Tako da građani ne bi trebalo da se plaše snega kao pojave ali hladno vreme doprinosi da virus opstaje duže na zaraženim površinama.\nMiloševićeva je još jednom naglasila da građani ne bi trebalo da idu u privatne labioratorije kako bi se testirale na prisustvo korona virusa jer privatnici ne poseduju te testove. Testiranja na novi virus sprovode se samo na “Torlaku”, a uskoro će početi u Kliničkom centru Srbije.\n“Svi testovi koji se nalaze u privatnim laboratorija nisu za COVID -19, već su to testovi za prethodne poznate korona viruse koji su uzročnici obične prehlade. Nije dovoljno da jedna laboratorija bude sertifikovana za rad kao mikrobiološka laboratorija da bi mogla da radi testiranje na ovaj virus, zato što se radi o novom virusu”, pojasnila je Milošević.\nMinistar Lončar je apelovao na građane da ne uzimaju lekove na svoju ruku, a dr Milošević je potvrdila da antimalarik “hlorokin” daje dobre rezultate kada je u pitanju lečenje korona virusa, ali je ponovila da ne postoji registrovan lek za ovu bolest.\n“Neki lekovi olakšavaju stanje bolesnika, ali niko ne bi smeo da ih uzima na svoju ruku. Pomenuti lek ima mnoge kontraindikacije, pre svega one koje su u vezi sa kardiovaskularnim sistemom. Kako će pojedinac regovati na određeni lek zavisi od mnogo faktora, među kojima je i terapija koju uzima. Zato molim sve građane da ne uzimaju nijedan lek samoinicijativno”, naglasila je dr Milošević.


Erdogan u položaju da se cenjka sa EU | EurActiv Srbija\nErdogan u položaju da se cenjka sa EU\nTurski predsednik Redžep Tajip Erdogan se posle ubedljive pobede Partije pravde i razvoja (AKP) na izborima u Turskoj 1. novembra našao u položaju da diktira uslove Evropskoj uniji koju s jedne strane brinu njegovi planovi da ojača predsedničku vlast a s druge strane mora da sarađuje s njim u rešavanju izbegličke krize, ocenjuju stručnjaci. Analitičari ukazuju da se Turska sve više udaljava od kriterijuma koje mora da ispuni na putu ka EU i ocenjuju da ne bi bilo fer prema drugim zemljama u procesu pristupanja, poput Srbije i Crne Gore, da Brisel bude popustljiv prema Ankari na planu integracija.\n"Evropska unija će morati da proguta ponos i laska njegovom velikom egu", ocenila je stručnjak za tursku politiku na Univerzitetu Notigem trent Natali Martin (Natalie). Ona je dodala da će Evropljani morati da pregovaraju sa partnerom koji će tražiti visoku cenu za saradnju.\nAnkara je u razgovorima sa Briselom o akcionom planu za rešavanje pitanja prihvata izbeglica i pre izbora počela da diže ulog, zatraživši veliku finansijsku pomoć i mnogo bržu liberalizaciju viznog režima EU za turske državljanje.\nTurske vlasti sada mogu da "sede skrštenih ruku i čekaju da EU prihvati njihove zahteve", rekao je istraživač na institutu Karnegi Evropa Sinan Ulgen i dodao da bi šira vladajuća koalicija mogla svemu da pristupi konstruktivnije.\nPregovori o pristupanju Turske EU, koji su počeli 2005. godine, bili su u zastoju u proteklih nekoliko godina zbog zahlađenja u tursko-evropskim odnosima, ali je Ankara nedavno saopštila da su njeni evropski planovi i dalje aktuleni.\nMeđutim,"Turska se sve više udaljava od kriterijuma koji predstavljaju uslove za napredak u procesu pristupanja", ocenila je Natali Martin i dodala da će u Turskoj vlast vrlo verovatno postati još autoritarnija kada je reč o slobodi medija.\nEvropska unija je prošle nedelje izrazila zabirnutost zbog policijske racije u dve televizije bliske opoziciji. "Kao i sve druge zemlje koje pregovaraju o pristupanju, Turska mora da obezbedi poštovanje ljudsih prava, uključujući slobodu izražavanja", saopštila je evropska diplomatska služba (EEAS).\nEU ne sme da bude popustljiva\n"Postoji skretanje vlasti ka autoritarnom i nedemokratskom ponašanju imajući u vidu da je deo novinara zatvoren, i to mislim najveći broj u svetu, kao i to da je pored Rusije najviše tužbi podneto Evropskom sudu za ljudska prava" protiv Turske, rekla je An-Mari Le Gloanek (Anne-Marie Le Gloannec), direktorka istraživanja u Centru za međunarodna istraživanja na prestižnom pariskom fakultetu društvenih nauka Sijans po.\nOna je ocenila da je EU u komplikovanom položaju pošto mora u isto vreme da se "udvara Turskoj i vrlo oštro je kritikuje".\n"Ne možemo istovremeno da mašemo visoko šargarepom Crnoj Gori i Srbiji i da budemo popustljivi prema demokratiji koja to nije", rekla je An-Mari Le Gloanek.\nOna je osudila cinizam EU koji je, kako je ocenila, za žaljenje i motivisan potrebom da se kontroliše priliv migranata.\nEvropska unija je 2. novembra, posle izbora u Turskoj, objavila kratko saopštenje u kome je potvrdila spremnost za saradnju s novim vlastima i dodala da očekuje zaključke međunarodnih posmatrača o načinu na koji su održani izbori.\nOrganizacija za evropsku bezbednost i saradnju (OEBS) ocenila je da je predizborna kampanja u Turskoj bila obeležena nasiljem i osudila mešanje vlasti u uređivačku politiku medija.\nPosmatraci OEBS-a su pozdravili veliki politički spektar ponuđen turskim biračima ali su ocenili da je nasilje sprečilo kapacitet kandidata da vode slobodnu kampanju, posebno na jugoistoku gde je većinsko kurdsko stanovništvo.\nPojedini analitičari smatraju da nije isključeno da Erodan, sada kada je učvrstio svoj položaj, bude skloniji kompromisu. "Nova vlada bi mogla da obnovi mirovni proces (sa kurdskim pobunjenicima), što bi joj pomoglo da poboljša odnose sa Evropljanjima", ocenio je Sinan Ulgen koji ne isključuje mogućnost napretka ni u vezi sa kiparskim pitanjjem.\nIjan Lese (Ian Lešer) iz Nemačkog Maršalovog fonda, sa sedištem u Briselu, smatra da će Evropa i SAD u svakom slučaju zadržati dozu nepoverenja i pratiti prilike posle izbora. "Oni će vrlo pažljivo posmatrati da li će ovi ovi izbori ojačati (autoritarne) tendencije ili omogućiti Turskoj da okrene list", rekao je on.\nBez promene politike Turske prema Balkanu\nBuduća turska vlada nastaviće posle pobede Partije pravde i razvoja da vodi sadašnju spoljnu politiku koja se pokazala kao "katastrofalno loša" zbog zaoštravanja odnosa sa susedima i sa velikim silama, rekao je 2. novembra spoljnopolitički komentator Boško Jakšić.\n"Međutim, ne vidim znakove da se izvlače pouke iz takvog rezultata turske spoljne politike i mislim da će se ona nastaviti, na taj način nastaviti i na Balkanu, tako da su izjave poput Erdoganove izjave u Prizrenu da je Kosovo Turska, a Turska Kosovo - takve vrste incidentnih situacija, moguće i u budućnosti", rekao je Jakšić za Betu.\nPrema njegovim rečima, Turska je u sukobu sa gotovo svim susedima, zaoštrila je odnose unutar NATO sa Amerikancima, sa EU je u lošim odnosima zbog kritika zbog represije i nedovoljne demokratije, a njeni odnosi su pokvareni i sa arapskim susedima, Izraelom i Iranom i od nedavno, posle ruske vojne intervencije u Siriji, i sa Moskvom.\nI Jakšić smatra da će se EU i Turska nakon ubedljive pobede AKP teže dogovarati oko rešavanja izbegličke krize i prihvata izbeglica nego da je ostao u politički slabijem položaju.\n"On će maksimalno sada zatezati i postavljati uslove Briselu, shvatajući da je on nezaobilazan igrač", rekao je dugogodišnji novinar Politike i dodao da je Erdoganov položaj vrlo jak i da će on to umeti da koristi kako bi naplatio bilo kakvu saradnju sa EU.\nJakšić je ocenio da pobeda AKP koja je osvojila na izborima 49,4% glasova, predstavlja donekle iznenađenje za posmatrače i da je rezultat Erdoganove kampanje mobilizacije Turaka po nacionalnoj osnovi pred "kurdskom opasnošću" i u atmosferi straha zbog samoubilačkih akcija u Turskoj, haosa u Siriji i izbegličke krize.\n"Sve to ukomponovano je u njegov uspeh jer ga Turci ipak masovno doživljavaju onakvim kakvim se predstavlja - ne samo kao zaštitnik njihovog islamskog indentiteta već i kao veliki spasilac nacije u opasnim vremenima", rekao je on.\nJakšić je rekao i da većina Turaka, u okolnostima ekonomske krize i usporavanja stope privrednog rasta na tri procenta, jako dobro pamti doba prosperiteta i buma Erdoganove ere i i dalje misli da AKP i Erdogan jedini mogu da zaustave ekonomsko usporavanje.\n: Turska traži tri milijarde evra za izbeglice\n: Izbori u Turskoj test za Erdoganovu stranku


KLM Royal Dutch Airlines: Prvi let na svijetu na sintetičkom gorivu\nPOČETNA » Najnoviji članci vijesti » Airlines » KLM Royal Dutch Airlines: Prvi let na svijetu na sintetičkom gorivu\nAirlines • avijacija • Najnovije evropske vijesti • Najnovije međunarodne vijesti • Najnovije vijesti iz Nizozemske • Najnovije vijesti o putovanjima • Poslovna putovanja • vijesti • odgovoran • tehnologija • turizam • transport • Putničke tajne • Travel Wire vijesti • Various News\nPrijelaz s fosilnog goriva na trajne alternative jedan je od najvećih izazova s kojima se suočava avio-industrija\nLet KLM-a iz Amsterdama za Madrid prošlog mjeseca u prvom svijetu koji je letio na sintetičkom kerozinu\nRazvoj vazduhoplovnog sintetičkog goriva i biogoriva ključan za smanjenje emisija stakleničkih plinova\nOdrživo gorivo potencijalno će dati najveći doprinos smanjenju emisija u novoj floti avio-kompanija\nHolandska vlada i KLM Royal Dutch Airlines danas su najavili komercijalni let tog prevoznika iz Amsterdama za Madrid prošlog mjeseca bio je prvi let na svijetu pogonjen sintetičkim gorivom.\nRazvoj i primjena sintetičkih i biogorivnih alternativa kerozinu smatraju se ključnim za dugoročne napore na smanjenju emisija stakleničkih plinova iz vazduhoplovstva.\nAvion KLM koristio je redovno gorivo pomešano sa 500 litara (132 galona) sintetičkog kerozina koji je proizvela kompanija Royal Dutch Shell sa ugljen-dioksidom, vodom i obnovljivim izvorima energije, zajedno sa redovnim gorivom za pogon aviona, navodi se u saopštenju.\n"Učiniti avioindustriju održivijom izazov je pred svima nama", rekla je holandska ministrica infrastrukture Cora van Nieuwenhuizen. "Danas, prvi put sa ovim svijetom, ulazimo u novo poglavlje našeg vazduhoplovstva."\nOdrživo gorivo potencijalno će dati najveći doprinos smanjenju emisija u novoj avio-floti, rekao je Pieter Elbers, koji je na čelu KLM-a, holandske podružnice Air France-a KLM.\n"Prelazak s fosilnog goriva na trajne alternative jedan je od najvećih izazova s kojima se industrija suočava", rekao je Elbers.\nOgraničenja putovanja olakšaće 5. jula za potpuno ...


Bjelopoljska policija uhapsila je muškarca M.J. (40) iz Kolašina zbog sumnje da je počinio krivično delo pozivanje na otpor, saopšteno je iz Uprave policije Crne Gore.\n"M.J. je, kako se sumnja, na jednoj društvenoj mreži objavio snimak na kojem poziva građane da krenu u Podgoricu i prave nerede povodom događaja u tom gradu u kojem su učestvovala i sveštena lica", navodi se u saopštenju.\nCrnogorska policija privela, pa pustila mitropolita Amfilohija\n"IMAMO 15 MINUTA, DAJTE VAŠE MATIČNE BROJEVE I DATUME ROĐENJA" Objavljen snimak privođenja Amfilohija u manastiru Zlatica\nU saopštenju se dodaje da je kolašinska policija saznala da M.J. boravi u Bijelom Polju, gde je bjelopoljski Centar bezbednosti preduzeo aktivnosti iz svoje nadležnosti.\nPolicija je o događaju obavestila državnog tužioca u Osnovnom državnom tužilaštvu u Bijelom Polju.\nИН4С: Хапшење Митрополита Амфилохија и свештеника на Цвијете\nNJegovo visokopreosveštenstvo mitropolit crnogorsko-primorski Amfilohije i dva sveštenika privedeni su juče u podgoričku policiju nakon služenja liturgije na temeljima drevnog manastira Zlatica, a nakon saslušanja su pušteni.\nNacionalno koordinaciono telo osudilo masovno okupljanje na sahrani mitropolita Amfilohija


Zvezdini biseri – Pioniri za desetku\nNaši biseri su u vikendu za nama na trinaest utakmica ostvarili deset pobeda, osvojili 31 bod i postigli 41 pogodak.\nRemizirali su izabranici Marka Neđića na gostovanju kruševačkom Trajalu u okviru 15. kola Omladinske lige Srbije. Golove za naš tim postigli su Uroš Branković i Dušan Ikanović, a uprkos brojnim prilikama za crveno-bele, meč je završen rezultatom 2:2. Omladinska selekcija našeg razvojnog tima poražena je od ekipe Voždovca rezultatom 3:0 u okviru 15. kola Omladinske Lige Srbije.\n1. Brodarac – 37 bodova, gol razlika 31:12\n2. Crvena zvezda – 36 bodova, gol razlika 47:12\n3. Partizan – 35 boda, gol razlika 37:13\n11. Grafičar – 20 bodova, gol razlika 17:21\nNastavljaju kadeti Crvene zvezde da beleže sjajne rezultate, a novi trener Nikola Mitić beleži i drugu pobedu od kako je na klupi tima. Naši biseri su u okviru 15. kola Kadetske lige Srbije savladali Real u Nišu, rezultat je bio 4:0, a osim dvostrukog strelca Mirka Nikolaševića, upisali su se još Mateja Bubanj i Veljko Lolić. Zabeležili su kadeti Grafičara i osmu pobedu u nizu, s obzirom na to da su danas savladali OFK Vršac na gostovanju rezultatom 3:1. Za tim Nikole Đurovića pogađali su Ignjat Brajić, Ognjen Mimović i Luka Bošković, a uprkos tome što Aleksandra Kahvića nema u listi strelaca, on je bio asistent kod sva tri pogotka.\n1. Čukarički – 38 bodova, gol razlika 49:10\n2. Vojvodina – 38 bodova, gol razlika 44:17\n3. Partizan – 34 boda, gol razlika 43:7\n4. Crvena zvezda – 34 boda, gol razlika 45:10\n5. Grafičar – 33 boda, gol razlika 46:17\nStrelci: Aleksandar Kahvić (Grafičar, 19 golova), Mirko Nikolašević (Crvena zvezda, 9 golova), Davor Rakić (Crvena zvezda, 8 golova).\nNovu pobedu u Prvoj ligi Srbije ostvarili su izabranici Radomira Kokovića u okviru 12. kola Prve lige Srbije savladavši ekipu Budućnosti iz Dobanovaca rezultatom 2:1. Golove za naš razvojni tim postigli su Ilija Babić i Stefan Cvetković.\n1. Radnički 1923 – 32 boda, gol razlika 26:10\n2. Kabel – 26 bodova, gol razlika 16:6\n3. Grafičar – 21 bod, gol razlika 17:14\n4. Kolubara – 21 bod, gol razlika 17:5\nStrelci: Stefan Cvetković (4) Borisav Burmazić (3), Lazar Marjanović, Dimitrije Pobulić i Ilija Babić (2).\nPobedili su mlađi omladinci Grafičara ekipu Radničkog iz Obrenovca na gostujućem terenu i to rezultatom 8:1. Još jednom su puleni Dušana Šaranovića pokazali raspucanost, a prednjačio je Andrej Bogićević sa tri pogotka, pratili su ga dvostruki strelci Nemanja Radojević i Milan Bajić, a pogodio je i Danil Timofejev.\nSjajni su bili puleni Srđana Bugarskog na gostovanju ekipi Voždovca i osvojili tri važna boda u trci za šampionsku titulu (3:1). Meč je obeležio rezervista i dvostruki strelac Uroš Petrović, a pogodio je i talentovani Novak Gojkov.\nPioniri Crvene zvezde savladali su na terenima iza juga Marakane ekipu Zemuna rezultatom 4:2. Odličnu igru prikazala je ekipa Bojana Maćešića, a posebno se istakao Dušan Žagar koji se dva puta upisao u listu strelaca. Još jednu fenomenalnu partiju pružili su pioniri Grafičara u pobedi od 6:0 nad ekipom OFK Beograda u okviru 10. kola Prve lige pionira. Na ovom meču mogli smo videti brojne prelepe poteze i akcije izabranika Milorada Vilotića, a najlepši od mnogih videli smo u 20. minutu kada je Maksimović popularnom panenkom matirao golmana gostiju sa penala.\nNastavljaju naši mlađi pioniri da beleže sjajne rezultate, a ovog puta su učenici Uroša Uroševića golovima Vasilija Kostova, Dušana Jovičića i Luke Zarića savladali Sinđelić 3:0 na gostujućem terenu. Siloviti su bili mlađi pioniri Grafičara i savladali Voždovac rezultatom 4:0 u gostima. Puleni Miloša Đorđevića time nastavljaju da beleže sjajne rezultate, a strelci na današnjem meču bili su: Dimitrije Nikolić (2), Ognjen Vulićević i Uroš Đorđević.\nU sjajnom pobedničkom nizu su petlići Crvene zvezde. Oni su savladali FK 011 rezultatom 2:0 i tako još jednom demonstrirali raskošan talenat. Oni su za vikend osvojili "Mini-maksi ligu", ali ih to nije omelo da i u ligi budu sjajni, pa su radost Danilu Tešiću golovima doneli Milan Vidić i Nemanja Cvitko. Petlići Grafičara, uprkos dobroj igri, poraženi su od Partizana minimalnim rezultatom. Jedini gol viđen je na samom početku utakmice, ali to nije pokolebalo igrače našeg razvojnog tima koji su napadali tokom većeg dela utakmice, ali falilo je malo sreće da šanse pretvore u gol.


Kameron najavio oštre mjere protiv Moskve\nVelika Britanija će preduzeti oštre mjere protiv Rusije nakon objavljenih rezultata istrage o smrti Aleksandra Litvinjenka, rekao je britanski premijer Dejvid Kameron.\nBritanski istražioci u izvještaju su zaključili da je ubistvo bivšeg špijuna Litvinjenka, koji je otrovan radioaktivnim polonijumom-210 u Londonu 2006. godine, vjerovatno "odobrio" ruski predsjednik Vladimir Putin.\nBirtanski premijer okvalifikovao je ubistvo kao "apsolutno užasavajuće" i naglasio da istraga "potvrđuje ono u šta se vjerovalo".\nRusija je cijelu britansku istragu nazvala "apsurdnom". Portparol britanskog premijera ranije je rekla da je Vlada Velike Britanije rezultate istrage primila "krajnje ozbiljno" i naglasila da je izuzetno uznemirujuće to što su ubistvo odobrile najviše instance ruske države, prenosi BBC.\n"To nije način na koji bilo koja država, a kamoli stalna članica Savjeta bezbjednosti UN, treba da se ponaša. Nažalost, ovi nalazi potvrđuju ono što su i prethodne vlade vjerovale", saopštila je portparol britanskog premijera.


DODIK VIŠE NEMA KUD: Palmer će direktno izvještavati sekretara SAD-a o stanju na Zapadnom Balkanu, POLITIČARI SA "CRNE LISTE"...\nIzvor/medij: Slobodna Bosna\nOcjena: Klikbejt Dezinformacija\nRaskrinkano u: Slobodna Bosna: klikbejtom protiv diplomatije\nSuština je u tome da zaista želimo da se više angažujemo na Zapadnom Balkanu i pomognemo u rješavanju problema koje smo identifikovali”, izjavio je Sondland novinarima.\nAmerički državni sektretar Mike Pompeo koji je boravio u Briselu početkom ove nedelje, raspravljao je sa evropskim sagovornicima i o prilikama na Zapadnom Balkanu.\nOvo je potvrdio ambasador Sjedinjenih Država pri Evropskoj uniji, Gordon Sondland koji je podvukao da je nedavno imenovanje specijalnog izaslanika za Balkan, potvrda američke posvećenosti prema regionu, prenosi Glas Amerike.\n“Gospodin (Mathew) Palmer će odgovorati direktno državnom sekretaru Pompeu i na Pomepu ostaje da zaduži Palmera oko kojeg pitanja će se on angažovati. Suština je u tome da zaista želimo da se više angažujemo na Zapadnom Balkanu i pomognemo u rješavanju problema koje smo identifikovali”, izjavio je Sondland novinarima.\nDržavni sekretar Pompeo je u toku posjete evropskoj prijestonici, između ponedeljka i utorka, razgovarao isključivo sa budućim EU čelnicima koji će dužnost preuzeti od prvog novembra ove godine.\nPompeo se sastao sa nominiranom predsjednicom Evropske komisije Ursulom von der Leyen, novoimenovanim predsjednikom Evropskog parlamenta, Davidom Sassolijem kao i budućim visokim predstavnikom EU Joseph Borellom, koji će u svom portofoliju imati i dijalog o normalizaciji odnosa između Srbije i Kosova.\nPrema navodima američkog diplomatskog predavnika u EU, Gordona Sondlanda, razgovori oko situacije u regionu Zapadnog Balkana su bili produktivni, te da zvanični Washington, prema Sondlandu “namjerava da blisko sarađuje sa EU oko ovih pitanja, te pruži punu podršku”.\nČlanak indeksiran 11. 09. 2019 Zadnji put osvježen prije 9 mjeseci


Naučnici otkrili molekul koji uništava ćelije raka pankreasa – Lepe vesti ONLINE\nNaučnici otkrili molekul koji uništava ćelije raka pankreasa\nIstraživački tim otkrio je molekul, koji sprečava rast i metastaze ćelija raka pankreasa putem metabolizma gvožđa.\nĆelije raka pankreasa mogu da se „ubiju“ molekulom koji su otkrili naučnici iz Roswell Park Comprehensive Cancer Center. Istraživački tim otkrio je molekul koji sprečava rast i metastaze ćelija raka pankreasa putem metabolizma gvožđa. Njihovi nalazi, nedavno objavljeni u Molecular Cancer Therapeutics, otvaraju put za razvoj novog kandidata za lek za lečenje raka pankreasa, prenosi eKlinika.\nĆelije raka uništava metabolizam gvožđa\nOtkriveno je da molekul MMRi62 cilja metabolizam gvožđa kako bi ubio ćelije raka i štetne proteine, koji podstiču njihov rast i širenje, što ukazuje kako bi dalji razvoj i usavršavanje ovog jedinjenja moglo da dovede do nove vrste terapije raka pankreasa.\n– Molekul MMRi62 izaziva degradaciju proteina za skladištenje gvožđa zvanog FTH1, kao i mutiranog proteina u ćelijama duktalnog adenokarcinoma pankreasa (PDAC), što dovodi do sprečavanja metastaza i feroptoze, oblika ćelijske smrti izazvane slobodnim ćelijskim gvožđem – objasnio je dr Xinjiang Wang, profesor na Odseku za farmakologiju i terapiju na Roswell Park Comprehensive Cancer Center.\nĆelije duktalnog adenokarcinoma pankreasa su predisponirane za feroptozu, nedavno identifikovanu vrstu ćelijske smrti izazvane gvožđem, koja je postala žarišna tačka istraživanja raka. Identifikacija novih agenasa, koji aktiviraju feroptozu predstavlja novu oblast potencijalnih terapija za PDAC, agresivnu i uglavnom neizlečivu bolest, koja čini 90 odsto svih vrsta raka pankreasa.\nMutacije u genima pokreću bolest i čine rak otpornim na hemoterapiju\nJedinstvena karakteristika ćelija duktalnog adenokarcinoma pankreasa su mutacije u genima KRAS i TP53, koje pokreću bolest i čine tumore otpornim na hemoterapiju. S obzirom na to da lekovi i tretmani, koji ciljaju ove mutacije, još nisu dostupni, terapijske mogućnosti za pacijente sa PDAC su ograničene, a stopa preživljavanja od 5 godina je samo 12 procenata.\n– Kroz ovu studiju pokazali smo da je u pretkliničkom modelu, MMRi62 sposoban da izazove feroptozu u ćelijama duktalnog adenokarcinoma pankreasa, koje sadrže KRAS ili TP53 mutacije, što zauzvrat sprečava rast tumora i metastaze tumora na udaljene organe – naglašava dr Wang, i dodaje da, „iako trenutno nisu dostupni agensi koji izazivaju feroptozu, nadamo se da će naše otkriće dovesti do obećavajućih novih tretmana zasnovanih na MMRi62 za neposlušne karcinome kao što je rak pankreasa.“\nNa Institutu „Banjica“ urađena nesvakidašnja operacija tumora\nInovativna tehnika za lečenje pankreasa po prvi put primenjena u Srbiji


Švedska sledeće nedelje odlučuje o kandidaturi za Zimske olimpijske igre\nNadmetala se sa Arnoldom Švarcenegerom u guvernerskoj trci u Kaliforniji, a onda je otišla korak dalje. Našla je rupu u sistemu i uspela da se nađe među učesnicima Olimpijskih igara iako joj tamo uopšte nije mesto.\nPlušenko tuži TV novinara Eurosporta zbog klevete\nAktuelni olimpijski vicešampion u umetničkom klizanju Jevgenij Plušenko tužio je zbog klevete jednog ruskog TV novinara, koji je rekao da je nedavna operacija ruskog klizača bila samo medijski trik.\nUTISAK SA ZOI Maljković za Blicsport: Nevena i tri sjajna momka su pokazali znanje, želju i borbenost\nPosle trke u slalomu na kojoj je Nevena Ignjatović osvojila 26. mesto, sreli smo se sa predsednikom Olimpijskog komiteta Srbije Božidarom Maljkovićem, koji u petak uveče napušta Pjongčang i preko Seula i Istanbula dolazi u Beograd.\nKristofersen osvojio Kristalni globus u slalomu\nNorveški skijaš Henrik Kristofersen osvojio je Kristalni globus u slalomu, pošto je zauzeo drugo mesto u trci koja je u sklopu Svetskog kupa vožena u Kranjskoj Gori.\nGaj ostvario prvu pobedu u superveleslalomu\nKanadski skijaš Erik Gaj ostvario je danas prvu pobedu u superveleslalomu za Svetski kup koji je održan u norveškom zimskom centru Kvitfjelu.\nSuperkombinacija u Sočiju otkazana zbog velike količine snega\nŽenska superkombinacija u Sočiju otkazana je zbog loših uslova na stazi, saopštili su organizatori trke Svetskog kupa.\nHOKEJ Svetsko prvenstvo iz Novog Sada preseljeno u beogradski "Pionir"\nSvetsko prvenstvo u hokeju za igrače do 18 godina Divizije II, Grupa B, kojem će naša zemlja biti domaćin od ponedeljka, 13. marta, umesto u Novom Sadu biće održano u Beogradu.\nBeograd domaćin Svetskog U-20 prvenstva u hokeju na ledu\nSvetsko prvenstvo u hokeju na ledu divizije II, grupa B za igrače do 20 godina starosti biće održano od 12. do 18. januara 2013. godine u Beogradu, na klizalištu ledene dvorane Pionir.\nOslo bez kandidature za domaćina Zimske olimpijske igre 2022. godine\nGlavni grad Norveške Oslo povukao je kandidaturu za organizatora Zimskih Olimpijskih igara 2022. godine nakon što većina parlamentarne Konzervativne partije nije podržala finansijsku ponudu.\nURNEBESNO Ovako su nekada đuskali Peđa i Vlade /VIDEO/


Investiranje u energetiku - iKragujevac\npetak, 04 januar 2013 14:44\nMinistarka energetike, razvoja i zaštite životne sredine Srbije Zorana Mihajlović izjavila je da ove godine očekuje ugovaranje više od milijardu evra investicija u energetiku.\n„Ako govorimo o malim hidroelektranama, energetskom sporazumu sa Italijanima, potpisanom memorandumu sa nemačkom kompanijom RVE za termoelektranu 'Nikola Tesla B3' o 2013. može da se govori kao o godini u kojoj će biti dogovoreno miijardu evra investicija”, kazala je ministarka.\nMihajlović je kazala da su priotiteti u elektroenergetici izgradnja reverzibilne hidroelektrane „Bistrica”, na Limu, koja treba da obezbedi da Srbija ima dovoljno struje u vreme najveće potrošnje, i otvaranje rudnika uglja i izgradnja teremoelektrane Štavalj, kod Sjenice.\n„Očekujem da već u prvom kvartalu 2013. imamo razgovore sa potencijalnim investitorirma”, kazala je ministarka i dodala da će se razgovarati sa svima koji žele da učestvuju u korišćenju potencijala obnovljivih izvora energije.\n„To je prvi put da se javno, transparentno i pregledno pojave sve lokacije koje su slobodne i da oni koji su zainteresovani na isti takav način dođu do energetskih dozvola”, ocenila je ona.\nKako je precizirala, po informacijama opština, investitorima će biti ponuđeno 140 lokacija za izgradnju, a kada budu istražene i druge lokacije, biće objavljeni novi javni pozivi za dodelu energetskih dozovla.\n„Osnovni prioriteti rada Ministarstva energetike, razvoja i zastite životne sredine u 2013. godini biće povećaje energetske efikasnosti, izgradnja novih infrastukturnih objekata i iskorišćenje potencijala obnovljivih izvora energije”, navela je ona.\n„Nije moguće u jednoj godini imati takav ulaz investicija u energetiku, ali je moguće početi. Realizacija planiranih investicija u energetici od sedam milijardi evra može se očekivati u periodu od pet do sedam godina”, procenila je ona.\nMihajlović je kazala da je pripremljen zakon o međunarodnom gaspovodu za ruski gas „Južni tok” i dostavljen Vladi. Početak izgradnje tog gasovoda u Srbiji se očkuje početkom ove godine.\n„Ono što je značajno je da se što pre krene, ne samo u Srbiji, a u Rusiji je već počela.... to znači da za tri do četiri godine možemo da očekujemo i drugi pravac dotoka gasa”, rekala je ona.\nMihajlović je kazala da će ugovor o izgradnji dvosmernog gasovoda - interkonekcije između između Srbije i Bugarske, omogućiti Srbiji da bude energetski bezbedna.\n„Ne samo da dobijamo još jedan put snabdevanja, već i još jednog snabdevača, jer kroz gasovod Niš-Dimotrovgrad treba da dolazi azerbejdžanski gas, a ne ruski”, rekla je ministarka.\nTo je za Srbiju dobro, ocenila je, i znači da će transportni troškovi biti niži od sadašnjeg, kroz Mađarsku, koji je za sada jedini za snabdevanja Srbije gasom. Ti troškovi sada iznose 40 dolara za 1.000 kubnih metara gasa.\nMihajlović je podsetila da u Ministarstvu energetike funkcioniše tim za borbu protiv kriminala i korupcije: „Pripremaju se predmeti iz oblasti energetika, ali i zaštite životne sredine i pred kraj prvog kvartala 2013. predstavićemo sve urađene predmete i predati ih tužilaštvu”, kazala je ona.\nMihajlovićeva nije želela da iznese više podatakao o slučajevima korupcije i kriminala koji se istražuju, ali je kazala da se radi o „velikim stvarima” u elektroenergetici, gasu i drugim oblastima energetike, i u oblasti zaštite od zagađenja.\n„Svi predmeti će u jednom trenutku biti predstavljeni, javnost će s tim biti upoznata koliko je moguće, a obrađeni predmeti biće predati tužilaštvu”, zaključila je ministarka Mihajlović.


Suficit u izvozu hrane veći za 42,9 odsto - Bizlife.rs\nSuficit u izvozu hrane veći za 42,9 odsto\n11:36 Beograd, 07/12/2011\nU razmeni poljoprivredno-prehrambenih proizvoda sa svetom, Srbija je za deset meseci zabeležila suficit od 1,24 milijarde dolara, što je za čak 42,9 odsto više nego u istom periodu lane, objavila je danas Privredna komora Srbije.\nOd januara do oktobra 2011. Srbija je izvezla poljoprivredne proizvode u vrednosti od 2,19 milijardi dolara, što je rast od 31,3 odsto u odnosu na isti period prošle godine, sa učešćem u ukupnom robnom izvozu od 22,3 odsto.\nIstovremeno, vrednost uvoza iznosi 949,3 miliona dolara ili za 18,5 odsto više u odnosu na isto vreme prošle godine, sa učešćem u ukupnom robnom uvozu zemlje od 5,8 odsto. Stopa pokrivenosti uvoza izvozom je 230,8 odsto.\nSavetnik predsednika PKS za poljoprivredu Vojislav Stanković ukazao je da su najvažniji proizvodi agrarnog porekla u izvozu za deset meseci bili – žuti kukuruz (336,8 miliona dolara), rafinirani šećer od šećerne repe (108,5 miliona dolara) i zamrznuta malina „roland“ (86,7 miliona dolara).\n„Merkantilna pšenica je izvezena u vrednosti od 76,7 miliona dolara i jestivo ulje od suncokreta u vrednosti od 69,2 miliona dolara“, dodao je on.\nPosmatrano po odsecima, u izvozu dominiraju robne grupe: žita i proizvodi na bazi žita u vrednosti od 598,3 miliona dolara, sa učešćem od 6,1 odsto u ukupnom robnom izvozu i voće i povrće, sa ostvarenim izvozom u vrednosti od 533,6 miliona dolara i učešćem od 5,4 odsto u ukupnom robnom izvozu.\nStanković je naveo da na uvoznoj strani među agrarnim proizvodima dominira tradicionalno grupa ,,nekonkurentnih“ proizvoda koji se ne gaje u našoj zemlji – sirova kafa, za koju je plaćeno 78,3 miliona dolara, banane (32,5 miliona dolara) i pomorandže (21 miliona dolara).\nPo ostvarenoj vrednosti u uvozu, najzastupljeniji su odseci: voće i povrće sa vrednošću uvoza od 232,7 miliona dolara (čije je učešće u ukupnom uvozu oko 1,4 odsto) i kafa, čaj, kakao i začini u vrednosti od 152,1 miliona dolara, čije je učešće u ukupnom uvozu od 0,7 odsto.\nSpoljnotrgovinska razmena proizvodima agrarnog porekla bila je najveća sa zemljama sa kojima Srbija ima potpisane sporazume o slobodnoj trgovini, izjavio je Stanković. On je precizirao da zemlje članice Evropske unije učestvuju sa oko 48 odsto u izvozu Srbije sa proizvodima agrarnog porekla, a drugi po važnosti partner su zemlje CEFTA sporazuma, gde je Srbija plasirala oko 46 odsto ukupno ostvarene vrednosti izvoza agrarnih proizvoda.


Prvi sekretar Ambasade Japana u BiH susreo se s rukovodstvom GPBiH\nDirektor Granične policije Bosne i Hercegovine Zoran Galić i njegovi saradnici, 15. septembra 2020. godine, primili su Kiyotaka Tanaka, prvog sekretara Ambasade Japana u BiH.\nNa sastanku u Glavnom uredu GPBiH, direktor Galić upoznao je gosp. Tanaku o organizaciji, funkcioniranju, nadležnostima i rezultatima rada GPBiH. Tematizirano je i aktuelno stanje u vezi ilegalnih migracija i aktivnosti koje ova policijska agencija poduzima u cilju sprečavanja ilegalnih migracija.\nPrvi sekretar Tanaka, rukovodstvu GPBiH zahvalio je na prijemu i interesirao se o opremi s kojom raspolaže GPBiH. Ovom prilikom najavio je veoma značajnu i vrijednu donaciju visokosofisticirane opreme japanskih proizvođača GPBiH i izrazio nadu da će to biti realizirano krajem ove ili početkom 2021. godine.\nDirektor Galić zahvalio je prvom sekretaru Tanaki na spremnosti Vlade Japana i Ambasade Japana u BiH da donira visokosofisticiranu opremu koja će u velikoj mjeri doprinijeti učinkovitijoj kontroli državne granice i izrazio nadu da će Ambasada Japana i druge ambasade u BiH, kao i međunarodne organizacije, nastaviti pružati podršku GPBiH.\nSastanak rukovodstva GPBiH i prvog sekretara Ambasade Japana u BiH


Brnabić: Vakcine do kraja godine - BIGportal.ba\n12 Decembra, 2020 12 Decembra, 2020 01436\nOn je dodao da njena nedavna izjava o vakcinama nije dobro protumačena u medijima.\n“Videla sam neke natpise u medijima koji nisu tačni, izvučen je deo mog govora povodom obeležavanja Međunarodnog dana ljudskih prava. Srbija će, kao što je obećao i predsednik (Aleksandar) Vučić, biti jedna od zemalja koja će dobiti prve vakcine protiv korona virusa”, poručila je Brnabićeva posle obilaska radova na Moravskom koridoru.\n“Srbija nije zemlja kakava je bila ranije, već zemljle koja danas ima političku snagu i kredibilitet. Tu vakcinu ćemo zaista i imati u decembru ove godine”, naglasila je premijerka Brnabić.


Predsjednik Skupštine sastao se sa predsjednikom Grčke\nčetvrtak, 07 mart 2019 16:44\n- Uloga parlamenata kao najsnažnije osnove i stuba zemalja članica Evropske unije je ogromna, jer se Unija zasniva na predstavničkoj demokratiji i vladavini prava – zaključeno je između ostalog na sastanku predsjednika Skupštine Crne Gore Ivana Brajovića sa predsjednikom Republike Grčke Prokopisom Pavlopulosom.\nPredsjednik Brajović je istakao da će o parlamentarnoj dimenziji jačanja stabilnosti i saradnje među državama regiona posebno biti riječi na predstojećoj XVI konferenciji predsjednika parlamenata Jadransko jonske inicijative koja će biti održana u Budvi 18. i 19. marta, na kojoj će učestvovati i potpredsjednik grčkog parlamenta Georgios Varemenos.\nPredsjednik Republike Grčke je naglasio da se međunarodna uloga Crne Gore mjeri stepenom njenog evropejstva i u skladu sa dosljednom primjenom principa koje dijeli sa zajednicom evropskih naroda. Skupština Crne Gore tome može značajno doprinijeti, saradnjom sa evropskim parlamentima i usvajanjem evropskog zakonodavstva.\nPredsjednik Brajović je zahvalio na dosadašnjoj podršci Grčke na evoatlantskom i evropskom putu Crne Gore i istakao da odlične političke odnose treba nadograditi snažnijom saradnjom u oblasti ekonomije.\nVIDEO: Susret Brajović - Pavlopulos


TSS: Ovo nije napad samo na Đokovića lično nego i na planetarni sport - Sport - Dnevni list Danas\nPočetna » Sport » TSS: Ovo nije napad samo na Đokovića lično nego i na planetarni sport\nDanas Online14.01.2022. 18:39\nFoto: BETAPHOTO AP Photo/Mark Baker)\nTeniski savez Srbije saopštio je da podržava tenisera Novaka Đokovića u borbi sa australijskim vlastima na pravo da zaigra na Australijan openu, prvom od četiri gren slem turnira u 2022.godini.\nKako ocenjuju, ovo je presedan u svetu tenisa, koji je uvek važio za džentlmenski sport, da se političkom i sudskom odlukom aminuje učešće devetostrukog šampiona Australije na turniru je neprhvatljiv za kompletan sportski svet na planeti i kosi se sa svetim olimpijskim principima, koji su dobro poznati domaćinima turnira, kao organizatorima, Olimpijskih igara.\nTSS podseća da je Đoković validno ispunio sve propisane zahteve i pravila organizatora Australijan opena i države domaćina za učećše na turniru, što je posle nezabeleženog tretmana od strane australijskih predstavnika vlasti prema nekom sportisti potvrđeno i odlukom suda iste te zemlje.\n„Novo povlačenje vize izazvano političkim pritiscima, dovelo je do novog povlačenja ne samo srpskog neko i svetskog sportskog asa po sudovima i pritvorima. Epilog još ne znamo, ali verujemo da neko ko je sve povbede ostvario na terenu, jedinom mestu gde nikakvi spinovi , osim igračkih, pravilima dovoljneih, ne pomažu i ko je zvanje najboljeg tenisera sveta svih vremena zaslužio baš reketom na mreži, može samo trijumfalno da završi i ovo učešće u Australiji“, navodi Teniski savez Srbije u saopštenju.\nTSS je pozvao sve svetske teniske i sportske institucije dda se zauzmu za odbranu integriteta sporta,jer kako ocenjuju, “ovo nije napad samo na Novaka Đokovića lično nego i na planetarni sport”\nDodaju da su u kontaktu sa svim teniskim, svetskim institucijama po pitanju slučaja Novaka Đoković.\nAustralijan openNovak ĐokovićTeniski savez SrbijeBeograd


Arhiva - Predsednik Srbije Aleksandar Vučić u vanrednom obraćanju javnoti nakon nasilnih protesta u Beogradu, 8. jula 2020. (Screen shot N1)\nPredsednik Srbije Aleksandar Vučić izjavio je u subotu da su razgovori o Kosovu u Vašingtonu pomereni za 3. i 4. septembar zbog, kako je rekao, mogućnosti da se na njima pojavi američki predsednik Donald Tramp.\nOn je gostujući na TV Prva rekao da je spreman za taj sastanak i da se u Vašington ne ide "na piknik i manje razgovore", kao i da Albanci neće da pričaju o ekonomiji "nego samo ako mogu nešto statusno da reše".\nVučić je rekao da nije dovoljno da Srbiji budu ponuđene evroatlantske integracije u zamenu za priznanje nezavisnog Kosova i da je potrebno "nešto malo ozbiljnije o čemu bi moglo da se razgovara".\nOn je rekao da Tramp ima bolju politiku od prethodnih adminstracija i da se sa više poštovanja odnosi prema Srbiji, ali da "takozvane pregovore o svim ključnim pitanjima" povodom sveobuhvtanog sporazuma o normalizaciji Srbija vodi Brisel i da se zato nada da će se u Vašingtonu razgovarati o drugim temama.\nKako je rekao, između Sjednnjenih Država i Evropske unije "ima rivaliteta i odnosi su značajno lošiji nego ranije" i napomenuo da u sukobu velikih "uvek mali stardaju" i da se zato uvek trudi da nikoga od njih Srbija "ne naljuti, da drži svoju politiku čvrsto i jasno".\nOn je rekao i da će na Srbiju biti izvršen pritisak "sve manje oko Rusa, i sve više oko Kineza" i naveo da Srbija "nema veliki prostor u kom može da očekuje da bude zadovoljna i srećna".\nVučić je rekao da građani Srbije imaju osobinu da se prave da ne vide šta se oko njih zbiva i naveo da su građani Srbije 1999. godine dan nakon što je potpisana "delimična kapitualcija", ponašali kao da se ništa nije dogodilo i pravili se kao da to neće imati svoje posledice.\nOn je dodao da se to dogodilo i 2008. godine kada je Kosovo proglasilo nezavisnost i da je Srbija pomagala u tome svojim stavovima oko Međunarodnog suda pravde, kao i da je Srbija uspela da vrati problem za pregovarački sto, ali je dodao da to nije pozicija koju je Srbija imala devedesetih ili šezdesetih godina prošlog veka, nego da je "mnogo teža i drugačija".\nU tim uslovima, građani Srbije moraju da shvate koliko "nemaju aduta u rukavu" i da Srbija mora da brine o budućnosti zemlje i bezbednosti srpskog stanovništva na Kosovu, ali i o svim drugim stanovnicima, rekao je Vučić, a prenosi FoNet.


Dačić: Navodno je cilj Rezolucije o Srebrenici pomirenje, ali u tekstu se na 20 mesta pominje genocid! | Skandalozno\nDačić: Navodno je cilj Rezolucije o Srebrenici pomirenje, ali u tekstu se na 20 mesta pominje genocid!\nMisija Velike Britanje u Ujedinjenim nacijama dostavila je Srbiji predlog Rezolucije o Srebrenici o kojoj bi Savet bezbednosti UN trebalo da raspravlja na sednici 7. jula, izjavio je danas ministar spoljnih poslova Srbije Ivica Dačić.\nSrbija će pažljivo u narednim danima razmotriti tekst rezolucije i rukovoditi se nacionalnim interesima, ne dovodeći u sumnju opredeljenje za kažnjavanje i sankcionisanje ratnih zločina, rekao je Dačić na redovnoj konferenciji za novinare.\n“Navodno je cilj rezolucije proces pomirenja, ali u tekstu se na 20 mesta pominje genocid, a na jednom mestu pomirenje,” istakao je Dačić, navodeći da rezolucija ima više tačaka, opšte delove i delove koji se odnose na zločin u Srebrenici.\nBudite prvi sa komentarom na članku "Dačić: Navodno je cilj Rezolucije o Srebrenici pomirenje, ali u tekstu se na 20 mesta pominje genocid!"


Lajčak sa predstavnicima Srpske liste - Radio Kosovska Mitrovica\n16. September 2021, 16:05\nPredsednik i potpredsednik Srpske liste Goran Rakić i Igor Simić razgovarali su danas sa specijalnim predstavnikom EU za dijalog Beograda i Prištine Miroslavom Lajčakom, drugog dana njegove posete Prištini.\nRakić i Simić danas su se sastali sa Lajčakom i sa njim razgovarali o dijalogu Beograda i Prištine, neprimenjivanju sporazuma iz Brisela kao i o neosnovanoj presudi Ivanu Todosijeviću kojom se uvodi verbalni delikt za Srbe na ovim prostorima, stoji u objavi na Fejsbuk stranici Goran Rakić.\nU tekstu se navodi da su Rakić i Simić tokom sastanka istakli da dijalog Beograda i Prištine nema alternativu i da se sva otvorena pitanja, moraju rešavati isključivo putem dijaloga. Izneli su nezadovoljstvo kada je u pitanju sprovođenje sporazuma postignutih u Briselu, posebno stavljajući akcenat na sporazume iz oblasti energetike i pravosuđa, kao i formiranju Zajednice srpskih opština.\n”Nesprovođenje sporazuma iz Brisela najviše šteti narodu na Kosovu i Metohiji, i ta se situacija mora što pre promeniti ukoliko težimo ka međusobnom poverenju i pomirenju”, istakli su Rakić i Simić.\nZvaničnici Srpske liste, su specijalnom izaslaniku Evropske unije, preneli posebno nezadovoljstvo kada je u pitanju presuda Ivanu Todosijeviću kojom je osuđen na dve godine zatvora čime je prekršen osnovni postulat demokratije i vladavine prava, a to je sloboda govora, temelj vrednosti Evropske unije.\nFoto: Rejsbuk – Goran Rakić


Rusija: Sirijska vojska nije upotrebila hemijsko oružje u Dumi - Sputnjik Srbija\n10:05 08.04.2018 Preuzmite kraći link\nMinistarstvo odbrane Rusije je negiralo saopštenja da je sirijska vojska upotrebila hemijsko oružje u Dumi, saopštio je načelnik ruskog Centra za pomirenje zaraćenih strana u Siriji Jurij Jevtušenko.\nOperacije evakuacije terorista „Džejš el islam“ iz sirijskog grada Dume počinje danas. On je naveo da jedan broj zapadnih država pokušava da sabotira ovu operaciju, koristeći priču da sirijska vojska, navodno, koristi hemijsko oružje.\nGeneral Jevtušenko je naglasio da je jedan broj takozvanih nevladinih organizacija, uključujući „Bele šlemove“, saopštio da su sirijske Oružane snage juče bacile bombu sa hlorom na Dumu.\nOn je dodao da humanitarni koridor u naselju Muhajam el Vafadin nastavlja da funkcioniše kako bi civili mogli bezbedno da napuste Dumu.


Dve trećine majki u Srbiji jednom ili više puta nedeljno ima osećaj da će pući od količine posla, stresa i obaveza koje su preuzele na sebe, dok samo pola njih u tim trenucima ima kome da se obrati za emotivnu i logističku podršku, pokazalo je Mama, kako si? Istraživanje o uticaju pandemije na mame koje je sproveo Centar za mame. Istraživanje je obuhvatilo poslednjih godinu dana, odnosno period od dolaska korona virusa u našu zemlju, a rezultati su simbolično objavljeni na Međunarodni dan žena da ukažu na nepostojanu rodnu ravnopravnost u našem društvu.\n„Naše istraživanje je pokazalo da je mamama tokom korone teže da se organizuju i ispune sve svoje obaveze, kao i da pronađu vreme za sebe. Više od pola ispitanih mama ne pronalazi vreme za aktivnost u kojoj uživa, kao ni za samostalnu fizičku aktivnost, što između ostalog dovodi do toga da zabrinjavajući broj njih oseća kao da će pući i da im je potrebna psihološka pomoć”, ističe Jovana Ružičić, direktorka Centra za mame.\nKada su u pitanju uzroci nastanka ovog problema, neki od njih leže u činjenici da su majke preuzele na sebe veći deo porodičnih obaveza oko doma i dece tokom proteklih godinu dana, te da je samo 20,9 odsto ispitanica izjavilo da je njihov partner više uključen u obaveze oko dece nego ranije, dok više od 60 odsto njih smatra da se njihova količina posla i obaveza povećala.\n„Nekako je ceo sistem pretpostavio i računao na mame, da će one preuzeti dodatne obaveze oko dece i celokupne porodice, dok su mame nastavile istom parom da rade i na poslovima za koje su plaćene. Organizacija života i rada tokom pandemije je dovela do toga da 66 odsto mama svoj raspored prilagođava školi, vrtiću i drugim obavezama oko deteta češće nego partner. Ovo istraživanje podseća da, bez obzira što današnja generacija majki ima više prava i mogućnosti nego genaracije pre, kada dođe do nepredviđenih dešavanja kada treba preuzeti odgovornost i popraviti situaciju, vrlo lako skliznemo u tradicionalna očekivanja i patrijarhalnu podelu rada”, napominje Ružičić.\nIako su poslodavci u većini slučajeva (77%) poštovali preporuke kriznog štaba, svaka četvrta mama koja radi na radnom mestu izjavila je da se tamo ne oseća bezbedno. Kada su u pitanju mame koje rade od kuće, samo 44,4 odsto ispitanih je izjavilo da se od njih nije očekivalo da rade prekovremeno. Takođe, svakoj petoj mami su smanjena lična primanja, kao i ukupna porodična primanja za 35 odsto porodica ispitanih mama.\nNemogućnost da u toku 24 sata stignu da urade duplo više nego pre, brinu o kući i porodici i aktivno učestvuju u obrazovanju svoje dece, već je ostavilo duboke posledice na majke u Srbiji. Čak 83 odsto ispitanih mama priznalo je da redovno prebacuje sebi zbog onoga što nisu stigle da urade u toku jednog dana.\nPristup zdravstvenim uslugama tokom prethodne godine bio je značajno ograničen svima, te ne čudi podatak da više od pola mama (51,7%) nije obavilo redovan godišnji ginekološki pregled, a čak 79,5 odsto njih ni redovan sistematski pregled, iako je svaka četvrta majka primetila pogoršanje zdravlja tokom pandemije.\n„Psihički pritisak, nedostatak pomoći i podrške, fizičke i psihičke, kao i nemogućnost da provere svoje zdravlje i leče se u državnim zdravstvenim ustanovama ima veliki potencijal da ostavi dugoročne zdravstvene posledice po mame. Apelujemo na sve nivoe društva da više obrate pažnju na majke u svom okruženju i podrže ih, jer se kraj krize ne nazire, a one su već na izmaku snage”, naglasila je Jovana Ružičić.\nCentar za mame sproveo je Mama, kako si? Istraživanje o uticaju pandemije na mame da bismo bolje razumeli kako je pandemija uticala na majčinstvo u Srbiji, ali i na same majke. Istraživanje je sprovedeno u periodu od 12. februara do 2. marta 2021. godine na osnovu anonimne ankete u elektronskoj formi.\nPročitajte Rezultate istraživanja o uticaju pandemije COVID-19 na mame i Detaljne rezultate istraživanja na Mama kako si: rezultati.\nCentar za mame je udruženje koje se više od 8 godina zalaže za prava mama u Srbiji. Više informacija o našem radu dostupno je na www.centarzamame.rs\nTagovi :Centar za mame, istraživanje, majčinstvo, mame\nMajčinstvo u 20/30/40-im: Ivana Petrović


Kompanija Xiaomi prodaje smart telefone sa backdoorom\nTema: Kompanija Xiaomi prodaje smart telefone sa backdoorom\n24.09.2016, 22:55 #1\nKada kupujete novi mobilni telefon već znate da ćete zateći neke već instalirane aplikacije. Nemate izbora jer ste praktično prinuđeni da verujete proizvođaču ili prodavcu uređaja da na uređaju nema sumnjivih aplikacija. Možete probati da ih uklonite sa uređaja ali ponekad nemate ni tu mogućnost.\nStudent informatike Thijs Broenink otišao je i korak dalje i reverznim inženjeringom preinstaliranih aplikacija saznao šta one ustvari rade.\nPredmet njegovog interesovanja bila je aplikacija AnalyticsCore (AnalyticsCore.apk) na njegovom telefonu Xiaomi Mi4 jer na internetu nije bilo informacija o njoj.\nOn je otkrio da aplikacija kompaniji Xiaomi šalje informacije o uređaju i proverava ažuriranja svaka 24 sata. Ako je ažuriranje spremno, ona ga preuzima sa servera kompanije Xiaomi. Broenink nije mogao da nađe dokaz da je ažuriranje verifikovano pre instalacije - da li je zaista u pitanju analitička aplikacija, da li zaista dolazi iz kompanije Xiaomi. U teoriji, napadač koji ima pristup serveru kompanije mogao bi da zameni novo ažuriranje malicioznom aplikacijom koju bi u tom slučaju mogao da instalira na svim uređajima.\nČinjenica da se preuzimanje ažuriranja vrši preko HTTP znači da bi ono moglo da bude presretnuto sa istim ciljem.\nTo takođe znači da to može da uradi i Xiaomi i da krišom instalira aplikaciju koju želi na uređaju, i to u roku od 24 sata. Prema tvrdnjama Broeninka, ovo praktično omogućava kompaniji da manipuliše svim prodatim uređajima.\nPredstavnik kompanije rekao je sajtu Hacker News da je takav napad hakera nemoguć, jer firmware Xiaomi Android uređaja proverava potpis aplikacije Analytics.apk prilikom instalacije svake aplikacije koju nije potpisao Xiaomi.\nOn je rekao i da je od verzije 7.3 verzije firmwarea koja je objavljena u aprilu ove godine, omogućen HTTPS da bi se zaštito transfer podataka i sprečili "man in the middle" napadi.\nIpak, on se nije bavio time da je i kompanija Xiaomi u mogućnosti da instalira bilo koju aplikaciju na svojim uređajima na ovaj način.\nIz diskusija na forumu kompanije vidi se da su korisnici uspevali da obrišu AnalyticsCore sa uređaja, ali da se ova aplikacija ponovo pojavljuje posle izvesnog vremena.\nBroenink savetuje korisnicima da blokiraju uređajima pristup serverima kompanije Xiaomi, ako ne žele da budu prepušteni na milost ili nemilost kompaniji.\nXiaomi je privatna kineska kompanija koja je četvrti najveći proizvođač smart telefona u svetu.


Objavljeno ko će graditi auto-put Beograd–Zrenjanin i Zrenjanin–Novi Sad - RTV Santos\nObjavljeno ko će graditi auto-put Beograd–Zrenjanin i Zrenjanin–Novi Sad\nMinistarka građevinarstva, saobraćaja i infrastrukture Zorana Mihajlović sastala se sa zamenikom predsednika upravnog odbora korporacije „Šandong hajspid“ Meng Jenom i sa njim razgovarala o nastavku uspešne saradnje na novim projektima, pre svega realizaciji izgradnje auto-puta Beograd–Zrenjanin i Zrenjanin–Novi Sad.\nZorana Mihajlović je istakla da je kompanija „Šandong“ uvek dobrodošla u Vladu Srbije, saopštilo je Ministarstvo građevinarstva, saobraćaja i infrastrukture.\nFoto:Ministarstvo građevinarstva, saobraćaja i infrastrukture\n„Imajući u vidu odličnu saradnju koju smo ostvarili na izgradnji auto-puta ‘Miloš Veliki’, želimo da nastavimo zajednički rad i na novim projektima izgradnje saobraćajnica od Beograda do Zrenjanina i od Zrenjanina do Novog Sada. U pitanju su važni i veliki projekti i želimo vas u zajedničkom timu u njihovoj realizaciji“, rekla je Mihajlovićeva.\nDodala je da Vlada Srbije i ministarstvo koje vodi imaju odličnu saradnju sa kineskim kompanijama, zahvaljujući dobrim odnosima predsednika dve države – Aleksandra Vučića i Si Đinpinga.\nMeng Jen istakao je da je kompanija „Šandong“ veoma zainteresovana da uzme učešće u realizaciji pomenutih projekata, te da su iskustvo izgradnje auto-puta „Miloš Veliki“ i dosadašnja saradnja dragoceni za budući zajednički rad.\n„Pored ovih projekata, zainteresovani smo i za saradnju u oblasti tzv. pametnog saobraćaja. U skladu sa ekonomskim razvojem Srbije, sigurni smo da su potrebe za usavršavanjem saobraćaja, upravljanjem i uređenjem saobraćaja u cilju što kvalitetnijeg putovanja prisutne“, rekao je Meng.\nNa sastanku je dogovoreno formiranje zajedničke radne grupe u cilju što efikasnije realizacije projekata izgradnje saobraćajnica Beograd–Zrenjanin i Zrenjanin–Novi Sad.\nPrethodnoCeo Zrenjanin ostaće dva puta bez vode


1) Zgib na vratilu\n- Zgibovi na vratilu, pogotovo široki, nisu dobri zbog toga što čupaju ruku iz ramenog pojasa, pa lako može doći do povreda - kaže trener.\nIako je ova vežba veoma popularna za dokazivanje među onima koji žele da pokažu svoju snagu i spretnost drugima, Pantić tvrdi da nije dobra.\n- Dok radite propadanje, rotira se rame prilikom spuštanja, pa veoma često dolazi do povrede prednjeg ramena - objašnjava on.\n3) Potisak iza glave\n- Ova vežba nije dobra zbog toga što su tokom njenog izvođenja ramena u neprirodnom položaju, a ako se ramena ozbiljnije povrede, "završili ste karijeru". Potreban je dugotrajan oporavak od ovakve povrede da biste mogli da se vratite starom ritmu vežbanja - kaže Pantić.\nPrilikom mrtvog dizanja, koje je postalo toliko popularno da se čak i takmičenja u njemu oganizuju, može doći do ozbiljnih povreda donjeg dela leđa.\n- Najčešća greška kod izvođenja ove vežbe je fokusiranje na težinu, zbog čega i dolazi do povreda. Umesto da se usredsrede na težinu, oni koji žele da rade ovu vežbu treba da stave akcenat na preciznost izvođenja, a pošto je vežba veoma kompleksna, zahteva i kontrolu stručnog lica - objašnjava trener.\n5) "Bench press"\nIako neki treneri navode "bench press" kao potencijalno opasnu stvar zbog nestabilnog položaja, Zoran Pantić tvrdi da uz pravilno izvođenje ne postoji nikakva opasnost.\n- I za ovu vežbu je potrebno da se pridržavate saveta stručnjaka, to jest najbitnije je da se izvodi pravilno i da se ne stavlja akcenat na težinu. U suprotnom može doći do povrede prednjeg ramena, nakon čega sledi duži oporavak - objašnjava on.


Ministar Stefanović o orkestriranim napadima i omalovažavanju Garde | Ministarstvo odbrane Republike Srbije\nMinistar Stefanović o orkestriranim napadima i omalovažavanju Garde\n“Orkestrirani napadi i omalovažavanja od strane raznih đilasovaca, koji se sami razotkrivaju, neće nas zaustaviti u naporima i odlučnoj nameri da kontinuirano i u skladu sa ekonomskim mogućnostima zemlje nastavimo da dalje unapređujemo životni standard svih pripadnika sistema odbrane i njihovih porodica. Njihova upadljiva nervoza zbog jačanja Vojske Srbije samo potvrđuje da činimo pravu stvar.\nDok pojedini među njima govore o navodno nepobitnim činjenicama i svojoj borbi za prava vojnika, i danas ću ih podsetiti na neke stvari. Ako su vam razoružavanje i 30.000 oteranih ljudi iz Vojske u vreme kada su ovu zemlju vodili Đilas, Tadić, Jeremić i ostali mnogo super, a plata od 368 evra iz tog vremena mnogo bolja od ove danas od 645 evra, za čija prava se to zapravo borite? Ako vam je bolje 20.000 vojnih lica bez krova nad glavom, inače „rezultat“ koji su iza sebe ostavili vaši politički saborci, od činjenice da je 1.500 ljudi rešilo stambeno pitanje samo u prošloj godini, gde je tu borba za vojnika?\nZa razliku od takvih „boraca“, ponosan sam da su naši vojnici uz prethodna dva od oko 17 odsto, dobili i novo povećanje plata od 8 odsto. Ponosan sam na Srbiju na čelu sa Aleksandrom Vučićem, koja je i u vreme pandemije kovida, uspela da poveća plate našim vojnicima i uzvrati im za njihov požrtvovani rad. I ne smeta mi što gorepomenuti „borci“ kažu da to nije nikakvo povećanje. Po njima je 70 odsto manja plata iz Đilasovih, Tadićevih, Jeremićevih vremena za vojnike sjajna. Meni u tom njihovom sistematskom i temeljnom uništavanju Vojske Srbije koje su sproveli u vreme kada su upravljali Srbijom nema ništa sjajno ni super. Naprotiv, žalosti me koliko je teško ispraviti sve dalekosežne posledice po vojsku tog njihovog „zlatnog vremena“. Ali, bićemo u tome uporni.\nI današnjim nastavkom omalovažavanja pripadnika Garde Vojske Srbije odlično pokazuju koliko se bore za vojnike i njihova prava. Reč je o elitnoj jedinici Vojske Srbije sa skoro dvovekovnom tradicijom, čiji pripadnici svakodnevno ulažu ogroman trud i napore u izvršavanje svojih zadataka, kojih je mnogo. Pritom su stacionirani u Beogradu gde su troškovi života značajno veći nego bilo gde u Srbiji. Osim odavanja vojnih počasti, pripadnici Garde obavljaju brojne druge zadatke i sramota je kada ih neko ko se predstavlja kao njihov kolega naziva protokolarnom jedinicom. Čvrsto stojim pri stavu da zaslužuju dodatno povećanje plate od još 10 odsto koje će dobiti, a šibicarsko pitanje „gde si našao novac Nebojša za to“ je otužno.\nMinistarstvo odbrane je u pogledu zakonitog, namenskog i domaćinskog odnosa prema dodeljenim sredstvima iz budžeta, prema oceni nadležnih organa, primer dobre prakse u javnom sektoru. Raspolaganje i alokacija sredstava u skladu sa Zakonom o budžetu i Zakonom o budžetskom sistemu nije nikakva finansijska alhemija. Prava alhemija je kada se računi privatnih kompanija Dragana Đilasa, sa kojim je na primer sindikat „Sloga“ u političkom savezu, umnože do stotina miliona evra u vreme dok je vršio vlast u ovoj zemlji. To što će pripadnici Garde dobiti veće plate zove se zasluženo radom, a njihovo omalovažavanje mogu samo nazvati – brukom i sramotom – nekoga ko se predstavlja kao njihov kolega.\nDa se radi o čistom obmanjivanju i zlonamernosti najbolje govori i predlog da se navedeni novac iskoristi za uvođenje stimulativnih nagrada za najvrednije bez obzira kojoj jedinici pripadali. Mi već redovno za pripadnike svih jedinica isplaćujemo dodatak za radni doprinos koji značajno prevazilazi redovni nivo i kvalitet radnog angažovanja. Da je reč o pravim zaštitnicima interesa zaposlenih to bi znali.“


J. Koreja, Kina, Japan: Neprihvatljive dalje provokacije Pjongjanga\nPredsednik Južne Koreje izjavio je da su se Kina, Japan i Južna Koreja u nedelju saglasili da je neprihvatljiva bilo kakva dalja provokacija Severne Koreje, koja se prema najavama stručnjaka sprema da izvede i treću nuklearnu probu.\n"Naše tri zemlje su se sporazumele oko toga da su neprihvatljive nove nuklearne probe ili slične provokacije Severne Koreje", izjavio je novinarima predsednik Li Mijung-bak nakon trilateralnog sastanka u Pekingu.\nPetom trilateralnom samitu su pored Mijung-baka prisustvovali i domaćin skupa kineski premijer Ven Điabao i japanski premijer Jošihiko Noda.\nKineski premijer je kazao da sve tri zemlje imaju "hitan zadatak" da smanje tenzije na Korejskom poluostrvu i ponovo uspostave dijalog.\nNjegov japanski kolega je istakao da sve tri zemlje moraju zajednički da rade kako bi sprečile dalje provokacije režima u Pjongjangu. SAD i brojne zapadne zemlje tvrde da Severna Koreja, pored nuklearnog oružja, pokušava da napravi interkontinentalnu balističku raketu (ICBM) koja bi bila sposobna da pogodi SAD.\nRežim u Pjongjangu se sumnjiči da želi da izvede novu nuklearnu probu nakon neuspelog lansiranja rakete 13. aprila. Severnokorejske vlasti su tada tvrdile da se na raketi nalazi satelit koji će u orbitu biti poslat u civilne svrhe, dok su zapadne zemlje optužile Pjongjang da je reč o probi rakete dugog dometa.\nMeđutim, ta proba je prošla neuspešno jer se raketa raspala ubrzo nakon lansiranja. Severna Koreja je tokom dve ranije probe izvedene u oktobru 2006. i maju 2009. lansirala rakete.


Proleter ekipni pobednik Zimskog prvenstva Srbije za pionire - SwimOn\n13.12.2021. Državno prvenstvo, Najnovije, Novosti, Rekordi, Srbija, Takmičenja Dimitrije Didić\nOvog vikenda na bazenu „Đorođe Predin Badža” u Bečeju održano je Zimsko prvenstvo Srbije za pionire, na kome je učestovalo gotovo 300 plivača iz 41 kluba.\nNa ovom prvenstvu dominantni su bili takmičari plivačkog kluba „Proleter“ iz Zrenjanina koji su osvojili ukupno 13 medalja (9 zlatnih, 1 srebrnu i 3 bronzane), što ih je dovelo do prvog mesta i osvajanja titule ekipnog pobednika sa 862 bodova.\nU ekipnom plasmanu drugo mesto zauzeo je plivački klub „Spartak“ iz Subotice sa osvojenih 588 bodova, dok su do trećeg mesta stigli plivači plivačkog kluba „11 April“ iz Beograda sa osvojenih 522 bodova.\nVeličković Lana, članica plivačkog kluba „Niš 2005“ iz Niša, oborila je nacionalni rekord u disciplini 100m ledjnim stilom u kategoriji plivačica do 10 godina sa vremenom 1:17.11.\n<< Sutra počinje prvenstvo Srbije za pionire >> Antonio Lutula novi selektor Švedske


Leto kada se Argentinci vraćaju kući! - Sportske.net\nLeto kada se Argentinci vraćaju kući!\nOvog leta (ili zime, zavisi od hemisfere) su se u svoju postojbinu vratila četiri velika imena argentinskog fudbala, u želji da karijeru završe tamo gde su je započeli.\nTako će se u Boku Juniors vratiti Karlos Tevez, u River Plejt Pablo Aimar, Havijer Saviola i Lučo Gonzales.\nSaviola je svojih 5 minuta slave u Evropi imao igrajući za Barselonu gde je došao kao veliki talenat sa 19 godina i gde je postigao 49 golova na 123 meča.\nOn je svoje mesto u timu izgubio dolaskom Franka Rajkarda na kormilo Barse. Nakon toga igrao je sa manje uspeha za njihove ljute rivale Real Madrid, a kasnije i za Benfiku, Malagu i Olimpijakos za koje je beležio sasvim solidne partije. Evropsku turneju završio je u italijanskoj Veroni.\nPablo Aimar, nekadašnja zvezda Valensije, takođe se vraća u klub u kome je stekao afirmaciju. On je sa Valensijom osvojio titulu prvaka Španije i bio sa timom sa mestalje u finalu Lige šampiona.\nKasnije je nastupao veoma solidno za Saragosu i Benfiku, a proveo je neko vreme u Maleziji.\nNa 'Monumental' se vratio i Lučo Gonzales nakon 10 godine provedenih u pečalbi. Najjači utisak ostavio je u Portu sa kojim je osvojio šest titula nacionalnog prvaka, a sasvim solidan i u Olimpiku iz Marseja sa kojim je bio šampion Francuske.\nOsim povratnika, River je ovog leta doveo još jedno zvučno ime, Nikolasa Bertola, fudbalera koji je ponikao u taboru najljućeg rivala Boke.\nBoka Juniors dobila je veliko pojačanje dolaskom velike zvezde argentinskog fudbala Karlosa Teveza. On na 'Bombonjeru' dolazi posle nekoliko sjajnih sezona u engleskoj i italijanskoj ligi.


Beograd u avgustu postaje centar svetskog rvanja - Soskanal\n» Beograd u avgustu postaje centar svetskog rvanja\nObjavio Bojan Pavlović 09/06/2014 - 16:19\nBeograd u avgustu postaje centar svetskog rvanja\nBEOGRAD - Predsednik organizacionog komiteta Svetskog prvenstva u rvanju za veterena Andrija Mladenović rekao je danas da je to jedno od najvažnijih sportskih manifestacija u Beogradu ove godine i odlična prilika da se poboljša letnja turistička ponuda glavnog grada.\n"Ovo je jedno od značajnijih takmičenja ove godine u Beogradu, pogotovo što tokom leta nema većih manifestacija. Uradićemo sve da takmičenje protekne najboljem redu, da imamo sa čim da izađemo pred Svetsku rvačku federaciju (FILA) i budemo u konkurenciji za organizaciju Svetskog šampionata 2017/2018", naveo je Mladenović.\nŠampionat za veterane održaće se u hali Šumice od 22. do 31. avgusta.\n"Očekujem pravu promociju rvačkog sporta, da još više mladih počne da se bavi ovim sportom. Rvanje je našoj zemlji donelo mnogo medalja na raznim takmičenjima. Dodatni podstrek nam je poboljšanje turističke ponude u Beogradu tokom leta", zaključio je Mladenović.\nDirektor Svetskog prvenstva Rajko Baltić rekao je da očekuje dobru organizaciju, kao i na svim prethodnim rvačkim događajima koji su bili održani u Beogradu.\n"Imamo iskustva i zato očekujem izvanrednu organizaciju. Posebno me raduje što će ovaj događaj biti važan ekonomski podsticaj za Beograd. Hvala svima koji ukazuju pažnju našem sportu koji je star 3.000 godina i uspešno je sačuvao status olimpijskog sporta", naveo je Baltić.\nPotpredsednica organizacionog komiteta SP Vesna Senić rekla je da je za Beograd velika čast što će ugostiti sve posetioce ovog takmičenja i istakla da veruje kako će oni u svoje zemlje otići se lepim utiscima o Srbiji.\nPrema rečima organizatora, na svetskom šampionatu za veterane u rvanju grčko-rimskim i slobodnim stilom učestvovaće takmičari iz 63 zemlje.


Đurić: ''Svima uvek želim dobro'' - Sportske.net\nĐurić: ''Svima uvek želim dobro''\nPosle sukoba u Crvenoj zvezdi, i predsednik Partizana morao je da odgovara na pitanja novinara na tu temu. Međutim, nije želeo da se stavlja ni na čiju stranu, verujući da će se situacija u Zvezdi vrlo brzo smiriti.\nI dok se s jedne strane spekuliše u vezi sa njegovim mestom boravka, a u svetlu aktuelne borbe protiv korupcije, predsednika Partizana Dragana Đurića nisu mimoišla ni pitanja u vezi sa burnim dešavanjima u rukovodstvu ''večitog rivala''.\nObzirom da je sa novim rukovodstvom Crvene zvezde uspostavio znatno bolje odnose nego dok je na čelu kluba sa Marakane bio Vladan Lukić, prvi čovek Partizana nije želeo da se stavlja ni na stranu Džajića, niti na stranu Čovića.\n''Nikad se ne radujem tuđoj nesreći, svima uvek želim samo dobro. Radi se o pametnim ljudima i ne sumnjam da će naći pravo rešenje posle svega. A tren utak nervoze može svima da se dogodi...'', objašnjava Đurić, a prenose ''Novosti''.